text:
Den e fecha seis di futbol Division Honor a keda demostra cu e supuesto “ekiponan chikito” ta mas competitivo cu nos ta pensa. Den un manera di bisa, niun ekipo ta bai den un wega pensando cu nan lo bai tin’e facil, niun coach lo permiti e pensamento ey. E campeonato aki, apesar cu a cuminsa cu algun resultadonan “abulta” awor a man’e sera, despues cu e ekiponan a “settle down” y esnan cu a cuminsa cu resultadonan adverso a sabi di mehora nan mes – poco poco.
United vs Britannia
Riba papel, esaki lo tabata un bon chens pa Britannia, e di tres ekipo riba tabla di clasificacion, pa haya nan tres puntanan y drecha nan ‘diferencia di gol’.
Sport Club United, un ekipo batayador apesar di ta limita, ainda ta buscando punta y mester di esey urgentemente.
Britannia tabata den control di e wega foi cuminsamento, cu posesion di bala y yegadanan, pero, atrobe tabata falta “punteria”, yegada tin, esey no ta un problema. Portero Adrian Donayre di United cu hopi trabou a wanta e wega na cero pa un tempo cu bon atrapadanan.
Toch na minuut 22, Britannia tabatin un “momento di magia”, di bon toke di bala den ‘wega di ekipo’ bayendo dilanti. Cuminsando cu Ethan Tromp, cu ta trece e bala mei mei di cancha, net na rand di e circulo central, e ta hasi un pase largo pa Daniel Linscheer na rand di area penal di United, Linscheer ta pasa bek largo p’atras pa Tromp mes, di biaha Tromp ta hasi un pase largo y skerpi atrobe, e biaha ki pa Jonathan Ruiz, tambe na rand di box, unda e ta hasi un toke cortico pa Linscheer cu na su turno ta loft e bala pa Juel Balentien cu tabata penetrando caba for di banda robes den e area penal, Balentien ta haya e bala ful na su banda drechi unda e ta rek su pia completemente y den un “media buelta” den aire, ta lansa un volley pon’e den skina contrario pa banja e portero Donayre. United 0 – Britannia 1.
Siguientemente Britannia ta sigui ataka y domina, pero, sin por a concreta, hopi debi na portero Donayre, pero, tambe debi na nan mesun fayonan. Asina tambe halftime a bai aden.
United a bataya “todo por todo” y ta haya un di nan poco chensnan, pero nan a sa di probecha. Na minuut 58, Britannia, den un ‘pifia’ purbando di saka un bala foi nan area penal, unda Antonio Fawcett di United ta hinka pia y desvia e bala cu ta cai dilanti di su compañero Denrick Lopez, na rand di area penal mes, Lopez un goleador nato no ta basila ni un seconde y ta pone e bala den net p’e 1-1.
Sin Luis Estrada y Carlos Geerman den wega aki, y tambe sin Jonathan Ruiz cu un lesion prome cu halftime caba, ta Ethan Tromp y compania mester a keda bon organisa den medio campo y alabes sali en busca di un gol pa salba tres punta.
Tabata parce cu e wega hasta por a caba empata na un gol pa banda. Pero, despues di hopi insistencia unda e bala djies no kier a drenta p’e pumanan, alfin na minuut 82, foi un tiro di skina cobra perfectamente pa Ethan Tromp, ta Marcel Kock cu a drenta pa Jonathan Ruiz, ta anota un gol di cabes, y un gol di alivio mas bien pa su ekipo. United 1 – Britannia 2. Esey tambe tabata e resultado final. Britannia a merece e victoria aki, pero United tambe a hera haya un punta.
“King of the Match” ta comparti entre Juel Balentien pa su bunita gol y esfuerso constante y Ethan Tromp p’a tuma e timon di su ekipo cu bon wega den medio campo den un situacion adverso y asina preveni un perdida di punta pa Britannia.
Den siman 7, United lo topa cu Nacional Diasabra anochi y Britannia lo enfrenta Bubali Diadomingo atardi.
La Fama vs Nacional
E dos ekiponan aki a sobresali den e torneo anterior, e sub campeon y campeon, ni mas ni menos. Ambos ekipo awor en busca di algun positivo y “restart” nan campanja, mas bien ya cu tur dos ta den mitar di tabla, bastante aleha di ‘top cuater’.
Nacional a bin di perde 1-3 contra RCA den ‘e mihor partido di fecha 5’. La Fama tambe a perde cu anotacion minimo contra Britannia den nan wega previo.
E partido aki no tabata falta gara ni esfuerso, ta precision, creatividad y ehecusion falta den ambos ekipo.
Nacional cu bon posesion di bala trempan pero sin por pon’e bala den net, pa colmo mester a sucumbi tambe na un gol di e hoben goleador di e savaneteronan, Ransey Trimon, na minuut 30, La Fama 1 – Nacional 0.
La Fama a sigui ehecuta nan plan di wega, sin riesga mucho, conservativo. Mas e tempo pasa mas Nacional a cuminsa ‘desinfla’ y den un momento di frustracion, net prome cu halftime bai aden, pa hasi cos mas “moeilijk”, Devis Oliveros, ta haya un carchi cora lagando su ekipo cu 10 hungado so y un sero pa subi.
Si La Fama a choka e wega di Nacional den e parti complementario di prome tempo, vooral despues di nan gol, den di dos tempo cos a bira mas duro ainda p’e dragon nan.
Apesar di mas esfuerso ainda, Nacional no por a solucion e wega aki y sin Oliveros nan chens di gol a somenta completo tambe.
Asina mes e partido a termina, La Fama 1 – Nacional 0. “King of the Match” ta Claudio Cavalcante, e brasileiro ex Nacional, tabata den control di medio campo y e centro unda e atakenan ta cuminsa tambe, bon trabou.
Den siman 7, La Fama lo bai contra Estrella Diabierna anochi y Nacional lo midi forsa cu United Diasabra anochi.
Dakota vs Riverplate – ‘Partido di Siman’ – un analysis
E duelo entre e ekipo lider di e campeonato y e ekipo sorpresa e anja aki den Division Honor.
E partido di biaha tabata sinti man’e un wega clasico, e tabata sinti man’e un derbi, Playa p’ariba vs Playa p’abou, tabatin e cierto tension, un “verboor” den aire, un bon ambiente sin duda.
Un partido unda Dakota a cuminsa ta domina cu posesion, sin nan goleador Sebastian Montoya den alineacion pa cuminsa e wega, un Dakota cuidadoso, rotando y tokando bala bon. River tabata peligroso henter e wega, cada bes cu nan haya e bala y sin miedo di lansa den atake, y nan a haya yegada, pero nan tabata topa cu un defensa di Dakota cu tabata bon organisa, cu Nickenson Paul y Ferdinand Robert den control.
Halftime a bai aden cu e score empata na cero gol.
Apenas cu e di dos tempo a cuminsa, na minuut 46, den un momento di confusion, debi na un pifia, Riverplate buscando salida foi nan mesun “doelgebied” den un mal pase, bala ta wordo intercepta pa Ricky Hodge, ta man’e un ‘wolf’ hambra buscando e momento pa ataka, na rand di e area penal, e no ta basila y ta pon’e e bala den net pa Dakota bai ariba 1-0.
River no ta perde cabes y ta sigui purba den atake, bou guia di nan capitan Carlos L Quandt y e hoben “brain” den medio campo, e incansabel Bernard Smolders, y apesar di menos posesion di bala cu Dakota, pero, nan ta hasi tur conta, cu insistencia y por cierto nan bon condision fisico tambe (na par cu Dakota).
Na minuut 56, River tabatin nan “momento di magia”, unda cu Baten Quandt ta bai te p’atras den defensa pa intercepta (horta) un bala foi Dakota na rand di su mesun area penal, e ta lansa e bala den profundidad te den e mitar di Dakota p’e talentoso Jason Carolina, cu ta transporta bala cu “dekking” di Nickenson Paul y ta hasi un pase pa su compañero Severino Darnell, pa deshasi di e marcacion, cu na su turno ta dun’e bala bek den un ‘un-dos’ na rand di area penal unda Carolina ta lansa un bunita bala pa banja e portero Jahmani Eisden na banda robes di e tres latanan (si, na Aruba nos por wak cosnan asina!), empatando asina e wega, Dakota 1 – Riverplate 1.
E partido a keda empata p’un bon rato, un partido balansa, cu hopi bon “tèmpo” tambe. Pero, Na minuut 72, George Tromp, e defensor di Dakota ta blaas un bala foi banda robes di cancha, net p’afor, riba e skina robes di e area penal, unda cu portero Whilmerd Croes no por a block e bala, pero, di berdad un bala di cayon pa bora net, Dakota 2 – Riverplate 1.
Pa un rato na minuut 90 hopi di nos a kere cu Riverplate lo a empata e partido den un momento agonico, na deleite di e fanaticonan di Playa p’abou, pero, arbitro principal a indica cu tabatin un “carga” riba e portero Eisden di Dakota, net prome cu e bala drenta gol, despues di un tiro liber di Siljean Vrolijk. Despues di basta protesta y tambe clarificacion, a keda cla cu esey mes tabata e caso.
Pa ora e partido ta casi na final, wardando e pitaso final di referee De Leça, cu River tirando ‘tur cu tur’ dilanti pa busca e empate y un glorioso punta, Dakota ta hasi un “counter” devastador pa likida e partido tambe, un otro gol mas di Ricky Hodge (cu awor a yega 5 den e campeonato). Resultado final tambe, Dakota 3 – Riverplate 1. Ambos fanaticada a duna nan ekiponan e merecido aplausonan p’e gran partido aki, mientras cu e hungadonan di ambos oncena ta brasa otro, un deleite pa wak, un momento deportivo – nos tur ta anhela p’e esey.
“King of the match” ta comparti entre Ricky Hodge, pa su golnan n’e momentonan oportuno pa sigura victoria pa su ekipo, y tambe Nickenson Paul, un hungador cu ta hopi mas cu un defensor central, hopi valioso mes.
Den siman 7, Dakota lo hunga contra Caravel Diadomingo anochi y Riverplate lo topa cu RCA den e ‘derbi di capital’ Diasabra atardi.
RCA vs Estrella
Un di e partido clasico nan di Aruba, un tempo un di e partidonan mas importante di nos isla, un rivalidad cu ta bai bek den anjanan 60, tempo cu Estrella a bira un club importante, ganando hasta e Copa Antiyano na 1970, den paar cu RCA cu tambe a logra e titulo ey, e promer di Aruba cu a logr’e, na anja 1965.
Awendia Estrella ta buscando e gloria ey atrobe, pero, actualmente ta recoriendo un caminda duro p’e meta ey. RCA ta mas bien interesa den gana e wega ‘como sea’ pa keda net trei Dakota (dos punta atras) riba e actual tabla di posicion, riba un caminda solido den top cuater y playoff.
RCA a cuminsa domina di biaha, nan control di medio campo ta algo significante y determinante. Estrella tin falta di presencia fisico den mei mei, nan tin hopi hungadornan cu abilidad y creatividad, pero ta con ta cuminsa na haya bala, con ta recupera bala?
Na minuut 23, Albert “Killer” Francis ta anota e prome gol di wega. Francis ta haya un bon pase den aire foi Jeamir Howell-Brokken den area penal, Francis ta baha y domina e bala bon, mantene control apesar di e pressing (man’e Diego Costa asina), despues di basta bataya p’e bala ta hasta anota entre 3 defensor y e portero tambe, RCA 1 – Estrella 0.
Na minuut 34 for di un tiro di skina efectivo di Xion Tromp, Estrella ta anota e gol di empate, un gol cu a drenta despues di a haya un “punta pie” di Anuar Kock, e bala sigur ta rasca un defensor di RCA y e portero tambe, pero e bala ta sigui bai stret den net p’e 1-1. Un gol pa Kock sin duda.
Estrella a haya un esperansa akinan, y hopi a spera cu esaki e partido lo a cuminsa sera un poco y bira mas competitivo, y di berdad Estrella a anima y a lansa dilanti, pero toch sin presencia den medio-campo ta un problema. Con por spera Anuar Kock lansa den atake, y el a core hopi y traha duro, pa despues bin bataya contra e medio campistanan di RCA?
Den un di e momentonan aki mes, na minuut 39, unda Estrella a lansa dilanti, pero no por a trek bek pa defende drechi. Mark Jacobs, rechtsback di RCA, a wak un habri y a tira su mes dilanti, pa hasta pasa rond di e hungador di Estrella cu a bai yuda defende den urgencia, man’e ta nada, pa hasi un centro den area penal pa haya e cabes di Ronald Gomez, asina facil RCA a bai ariba atrobe. RCA 2 – Estrella 1.
Na minuut 44, e storia a sigui mesun cos, Mark Jacobs, rechtsback tricolor ta lansa dilanti atrobe, schijn defensa bai na linja y hasi su centro facilmente atrobe, un mal rechase di un defensor di Estrella, net riba pia di Ronald Gomez, e capitan leyenda di e tricolornan, cu ta ehecuta na un manera “clinico” pa su “doblete” di e anochi. RCA 3 – Estrella 1.
Despues di halftime, Estrella cuminsa e wega tokando bon, mescos cu den e comienso di e prome tempo, pero, si nan por keda toka y mantene bala, teniendo e bala foi RCA lo ta “great”, pero, toch a resulta imposibel. RCA cu mas chens pa anota no a sabi di probecha den algun instancia.
E lateral nan di RCA, Mark Jacobs y Alexon Simmons a domina den e partido aki, conjuntamente cu Jeamir Howell-Brokken den medio campo cu bon asistencia di e hoben Ludgensen de Cuba, un biaha mas, man’e tabata e caso den e partido previo. Hasta despues cu Firi a bandona partido lesiona, RCA a sigui hasi nan wega, e elenco ta profundo.
Na minuut 68, Jeferson Lopez, cu a caba di drenta wega, a hasi un pase profundo for di banda drechi, un bala halto den area penal, cu Albert Francis “somehow” ta mik e bala entre algun defensor “oranje”, y bou presion ta anota un gol, un hoya di gol, sin laga e bala touch tera, den volley cu pia drechi, pa hasi e wega 4-1 pa RCA, sensacional!
Djeinan tambe tabata RCA riba “cruise-control” pa yega n’e pitaso final pa bai cu e victoria y tur tres punta, p’asina keda net trei Dakota riba tabla di posicion, dos punta aleha for di e liderato di campeonato.
“King of the Match” ta Albert “Killer” Francis di RCA, e puntero trahado cu a anota dos gol totalmente diferente, un gol di trabou duro y persistencia, y e otro ta un gol di magia, di talento.
Den siman 7 RCA lo topa cu Riverplate den e ‘derbi di capital’ Diasabra atardi y Estrella lo enfrenta La Fama Diabierna anochi.
Bubali vs Caravel
E ultimo partido di e siman 6 interesante aki tabata entre Bubali, cu a bin di perde den un manera abulta contra Dakota den siman 5, apesar cu e ‘Orguyonan di Nort’ tabata riba un “come-back” despues di a habri e campeonato hopi complica mes.
Caravel ta eigenlijk e ‘ekipo sensacion’ e anja aki, nan ta den top cuater, un ekipo veterano, silencioso, y metodico den nan wega, nan ta pirata, pero nos por bien yama nan e “silent assasins”, ya cu hopi hende no a realisa con nan a subi riba e tabla. Nan por para cualkier ekipo, nan sa hasi nan trabou.
E partido a cuminsa na e style di Caravel, nan ta lagabo hasi bo wega, dunabo un tiki espacio, pa poco poco, cu pasenshi cuminsa descifra bo wega, y busca manera pa contra aresta y exploita adecuadamente, e wega di caravel man’e ma bisa anteriormente, ta un wega di pasenshi. Nan por tuma full 90 minuut mes, pa na final haya e solucion y un gol kizas pa cementa tres punta. Bubali no a falta desempeño, ni fortalesa, nan a bin pa hunga bala.
E wega balansa y di igual forsa, un “stalemate” cu a sigui pasando di halftime, sin gol, y tur cos tabata parce cu e partido por caba empata, no comprendemi malo, un partido competitivo toch. Pero man’e ma menciona, Caravel ta hunga un wega di 90 minuut, fisico y mental.
Na minuut 75 e hungador Monsalve di Bubali, den un lapso di 5 minuut ta haya dos carchi geel, e di dos den un momento hopi confuso mes, y ta word expulsa, faltando 15 minuut ainda di wega. Caravel ta hasi loke nan mester hasi y exploita e situacion, irespecto di e decision dudoso di e referee. Ya nan a cuminsa planea pa un final di atake “anyhow”, cu nan ekipo ofensivo riba cancha, ta net anto, nan momento a yega.
E piratanan a cuminsa bai en busca di un gol, Bubali tambe, apesar cu nan tabatin un homber menos. Pero, esey por a hunga den contra di e norteronan. Despues di basta intentonan, y cu un Bubali bastante desgasta awor despues di a wanta e wega henter tempo, y awor pa colmo cu un homber menos, ta permiti e gol di e oncena di Angochi, un gol di Joel Geerman foi un asistencia di Theo Texeira na minuut 86 pa lanta nan fanaticonan. Bubali 0 – Caravel 1.
Caravel a sigui insisti pa mas gol pa sigura e victoria. Na minuut 92, ta Theo Texeira ta anota e di dos gol pa Caravel, for di un pase di Hugo Robert. Mester bisa cu tur e cambionan di Caravel a duna hopi resultado. Esey tabata e resultado final tambe, Bubali 0 – Caravel 2.
Pa Bubali, Michael Tromp, e defensor central, atrobe tabatin un wega excepcional, pero e no por a wanta e resultado pa su ekipo. Pa Caravel y tambe nos “King of the Match” ta Mairon Gutierrez, pa su desempeño y su trabou duro riba cancha p’asina pusha su ekipo dilanti y bai cu e victoria.
Den siman 7, Bubali lo enfrenta Britannia Diasabra atardi y Caravel lo hunga contra Dakota Diadomingo anochi,
Te otro siman!


c: text/html

text:
Sr. Errol Roberto Rooi:
A nasé na Kòrsou dia 5 di yüni 1953 I a fayesé djaweps 27 di mart 2008 na Hulanda.
E tabata kasa ku sra. Petronella A.M. Vermeulen, for di kua matrimonio a nasé un yu’i hòmber. Na tur Errol, tabata tin 3 yu’i. Oriana i Thaisa de Ley i David Vermeulen.
Na aña 1965 e la haña e oportunidat pa representá su skol “St. Paulus College”, den vòlibòl i mesora Errol a kuminsá destaká.
Na vários okashon Errol a bira kampion di vòlibòl eskolar.
Komo prospekto di vòlibòl, Errol a haña un oportunidat na aña 1969 pa bai hunga den Super Cleaning tim di Bruder Herbert.
Na aña 1972, Errol a bira kampion di Kòrsou i Antia ku Super Cleaning.
Na aña 1973, Errol a haña invitashon pa bai hunga vòlibòl na Puerto Rico.
Na aña 1974, Errol a hunga den selekshon di Antia na Juegos Centro Americano y del Caribe.
Na aña 1978, Errol a hunga den sekshon Antiano, den Panamerikano na Colombia.
Na aña 1978, Errol a bai Hulanda i a hunga den divishon máksimo pa e tim “Brevok”.
Den e mesun aña 1978, Errol a hunga vòlibòl pa selekshon di Hulanda kontra e sekshon di Estádos Unídos.
Na aña 1980, Errol Rooi a hunga pa e selekshon di Hulanda ku a finalisá di 4 den kompetensia Europeo na Alemania.
Na aña 1981, Hulanda a bira kampion den kompetensia Europeo na Skandinavia i Errol a keda skohe komo “Most Valuable Player”.
Na aña 1981, ku Errol Rooi na kabes, Hulandes despues di 25 aña ta logra di gana di Alemania.
Na aña 1983, Errol Rooi a bira kampion di Hulanda ku e tim “Starlift”, kua tim a bai kampionato Europeo i bira kampion.
Na aña 1983, Antia a pidi Errol Rooi pa hunga pa selekshon di vòlibòl na Mexico pa gana klasifikashon pa Cuba.
Errol a haña suspenshon di 2 aña serka Federashon Internashonal di Vòlibòl.
Na aña 1989, Errol Rooi ta regresá e tim di “Brevok”, ku e la kuminsá kuné na Hulanda.
Di aña 1990-1994, Errol a bini un temporada bek Kòrsou.
Na aña 2008, pa ta eksaktamente, djaweps 27 di mart 2008, Errol Roberto Rooi ta fayesé na Hulanda.
Entiero a tuma lugá na Hulanda, riba djaweps 3 di aprel 2008.

robotstxt: allowed

filter: keep


text:
Atencion antencion na tur parlamentario ban stop di campaña un rato y bisti bo bachi bek un rato. Awe mi a hasi un peticion na presidente di Parlamento pa un reunion publico cu karakter di urgencia.
Criminalidad (tiramemto) cu ta azotando pariba di brug (San Nicolas) cu casonan fatal y esaki no ta acceptabel pa e pueblo mas. Ta pidi minister di husticia pa ta presente den reunion publico pa duna cuenta.
Mi lo bin cu un mocion pa duna pueblo un chens pa entrega nan arma sin mester haña castigo. Un danki na e parlamentarionan di e otro partido pa sostene mi peticion.


text:
Paradera: Diaranson den careda di 9’or di mainta, un homber hopi sospechoso tabata biniendo for di banda di panort di Colegio Pastoor Kranwinkel bayendo direcion rotonde Paradera. E homber su actuacion a hala hopi atencion di algun habitante cu na e momento ey tabata pafo di cas. Dilanti di varios cas e la para saca multiple potret y filma cu su celular, esaki e tabata haci sin worry cu e tabata wordo mira y graba pa camaranan di seguridad.
E la filma y a saca masha hopi potret di un garashi y un cas dilanti di e garashi, tambe te hasta di e habitantenan cu tabata pafo e momento ey. E habitantenan a nota riba e grabacion di camara di seguridad cu e persona tabata manera dunando senja cu su man links na un otro persona y cu e otro man e tabata tin su celular ta sacando potret. No ta conoci si e otro persona lo tabata den un auto of scondi un caminda.
E homber su actuacion tabata bastante sospechoso y tin e habitantenan den e area aki di Paradera toch basta preocupa, mirando cu ta trata di un bario hopi trankil.
Esaki no ta prome biaha, algun siman atras, un auto tambe a para eybanda y tambe a saca potret di garashi y di e casnan. Tres siman pasa un Hyundai Accent beige cu tres persona den dje, dos homber y un muher tambe a haci hopi sospechoso. No ta conoci si tur ta gelink cu otro y kiko ta nan intencion sacando potret y vigila e casnan aki.
E homber sospechoso tabata mustra no local, e tabata tin un baseball cap bisti, un rugtas preto. E tabata bisti cu un flanel blauw cla, jeans largo, na su heup rechts e tabata tin un tas chikito preto colga na e banda di su jeans y keds bisti.
E la sigui cana crusa e rotonde sigui bay zuid, direccion di Sero Patrishi. Si tin mas hende cu por a mira e persona aki pa sea alerto, mirando cu su intencion no ta mustra bon.
Sketch artist local a pinta profile di e homber sospechoso aki.


text:
Komunikado di Prensa di Federashon Otrobanda
Otrobanda, 21 yüni 2012
Realisá Bo soño den Bon Bario
Kon por aktivá i motivá un grupo di hendenan di bario den un forma plasentero pa nan realisá nan soño den nan bario ?
Na diferente kaminda den mundu e forma di traha aki tabata un éksito kaba i awor a toka turno na Otrobanda pa realisá esaki.
Tres eksperto a bini (paga ku fondo di EU) di e.o. Hulanda i Brasil den Otrobanda pa trese habitantenan huntu pa nan pensa na un manera positivo i konstruktivo kon nan por yega na un Plan pa drecha nan Bario Otrobanda.
Bou di guia di e fasilitadónan habitantenan a kana e shete stapnan pa yega na e plan pa bai drecha Kura’i Shon Fil.
Mirando ku Federashon Otrobanda ta aktivo den diferente sup-barionan di Otrobanda nan por a mobilisá 20 persona pa sigui e treinin di fasilitadó pa despues nan sali bai entusiasmá e habitantenan pa e plan ku nan tabata kier a realisá den Kura’i Shon Fil.
E lokual ta wòrdu yamá “Oásis Game” a bira un éksito rotundo. Ta asombroso pa weita kuantu trabou hendenan di bario mes por realisá den korto tempu ora nan traha huntu. Total mas ku 100 hende di Otrobanda i amigunan di Otrobanda a partisipá.
Federashon Otrobanda por wak bèk riba un proyekto sumamente eksitoso pa bario Otrobanda, kaminda despues di hopi tempu habitantenan a bini huntu pa traha na un proyekto ku lo benefisiá tantu hóbennan komo hende grandi. Wak e portrèt athunto.


text:
Como aporte na e campaña 3-TRECE y riba dia Internacional di Archivo Stichting Arubaanse Carnaval (SAC) a haci entrega di documentacion valioso pa archiva na nos Archivo Nacional
ORANJESTAD – Como aporte na e campaña 3-TRECE y riba dia Internacional di Archivo, sra. Tecla Kelly-Hernandez di Stichting Arubaanse Carnaval (SAC), a haci traspaso di documentacion valioso na Archivo Nacional Aruba.
Ta trata aki di archivo nan di SAC cu ta data di aña 1955 te cu 2014 y ta representa 30 meter di archivo acumula durante e existiencia di SAC. E archivo valioso aki lo wordo inventarisa y poni na disposicion di publico.
Archivo Nacional Aruba y Minister di Finansa y Cultura, Xiomara Maduro, ta gradici SAC pa e contribucion valioso aki cu ta encera un parti grandi di e historia di Aruba su carnaval. Minister Xiomara Maduro ta invita tur hende cu por tin material historico pa entrega esaki na Archivo Nacional Aruba durante siman di 8’or pa 11.45 di mainta y di 1.30 di merdia pa 4’or di atardi na Archivo Nacional Aruba pa haci entrega di materialnan historico manera documento, potret, material audiovisual y digital. Asina ta contribui na campaña di 3C-TRECE y Colecta-Conoce-Conserva nos historia.


text:
Awe den oranan tempran di mainta Corte a dicta sentenci den e caso di un mucha homber menor di edad acusa di mata un persona riba e anochi di 31 di december pa prome di januari.
“Bo a mata un persona y bo ta castigabel,” Hues a bisa e hoben via di video call. Pero na mesun momento e Hues a mustra bon cla cu su mannan ta mara na loke ley ta prescribi.
E acusado M. a comete e delito na momento cu e tabatin 15 aña, pues menor di edad. Mas cu 12 luna, e no por dun’e. Loke si e por haci ta pone condicionnan.
Esaki ta nifica cu el a impone un castigo di 12 luna di cual 4 luna ta condicional (pues awo mester sinta 8 luna so), y dos aña di prueba. A pone bou guia di Reclassering pa maximalmente dos aña, unda cu e mester sigui tur nan ordonan. Banda di esaki, e mester paga famia di e victima 5200 florin pa gastonan di entiero.
Huez na momento di lesa e sentencia a expresa cu lamentablemente Aruba no tin un instituto pa pone e hobennan aki den dje. Pa mand’e Hulanda lo dura hopi tempo.
E castigo ariba menciona ta nifica cu den un par di siman e lo sali liber.


text:
The content originally appeared on: Diario
Cifranan oficial di Aruba a confirma tur informacion di DIARIO — *Cuanto adulto na Aruba tin salario riba minimo pa existencia? — *Batata cayente politiconan den Reino no por afecta futuro Aruba
ORANJESTAD(AAN)- Entrante awe Miembronan di Parlamentonan den Reino lo reuni cu otro na St. Maarten.
E reunion aki tabata motibo cu a pidi e Secretario Hulandes di Relacionnan den Reino, Alexandra van Huffelen, pa duna e paisnan Caribense den Reino Hulandes mas espacio pa atende cu e reformanan cu mester bini pa soluciona e situacion financiero serio di e paisnan.
E plan pa reforma presenta dor di Reino Hulandes, COHO, ta un batata politico cayente y por mira cu ya e paisnan Sint Maarten y Curacao a trece dilanti cu nan no ta bay di acuerdo cu e exigencianan actual y cu nan kier un renegociacion nobo.
Informantenan clave di DIARIO, cu a yuda informa e Pueblo den e temponan sumamente dificil cu Aruba conoce for colapso na 2018 ora Aruba mester a tuma medida pa no bati bancarota, a mustra cu no tin tempo mas den e situacion mundial pa genashi politico.
Durante eleccion 2021, Aruba contrario cu tabata e caso na por ehempel Curacao, a duna su aprobacion na Prome Ministro Evelyn Wever-Croes pa continua cu un maneho realistico pa Aruba.
E situacion financiero actual di Aruba y tur otro pais den Reino, incluso Hulanda, ta wordo seriamente amenasa pa e situacion na Ukraine cu ta sigui di e preocupacion serio.
Den e situacion aki, cifranan oficial a wordo presenta y dor di expertonan di Gobierno cu a indica cu na e momentonan aki pa un persona no cay den e grupo di “pobresa”, e mester tin un entrada di 2.372 Florin pa persona.
Informantenan ta indica cu esaki ta nifica cu un gran parti di Aruba ta den problema financiero, cu no ta bisto debi na e forma cu famianan ta biba cu otro y tambe e cantidad di hende cu ta gana algo extra pa asina por hiba un bida decente.
E situacion actual ta sumamente dificil y no tin tempo pa politica wordo hunga den seno di Reino y bienestar di Aruba wordo pone na wega.
“Ta for di 2020 a negocia cu Reino den pandemia, sin tene na consideracion cu guera internacional, cu actualmente ta wordo yama mundial, y awor mester yega na clausura di negociacion y yega na palabracion. Si no COHO, kico lo tin?” informantenan ta trece dilanti.
Cifranan cu a mira luz e siman aki ta papia di e forma cu prijsnan a subi na Aruba, cu a conoce un inflacion den un situacion dificil.
Den un aña e gastonan di un persona a subi cu 5.1 porciento den un situacion mundial cu ta sigui causa prijs sigui subi.
Por spera mas aumento importante pa no papia mes di un situacion mundial peligroso, cu lo exigi Aruba y henter Reino, reforma y sigui reforma mientras ta adapta na e realidad mundial.
E tono politico cu por a nota ayera den circulonan di Miembronan di Parlamento den Reino ta duna un indicacion cu logro politico, haya voto, por ta mas importante cu pasonan dirigi na interes di e paisnan.
“Mundo ta basha abou. No tin tempo pa hunga politica mas. Aruba a bay di acuerdo pa permiti Reino yuda Aruba reforma, manera resultado di eleccion a demostra. No tin tempo pa papia mas,” informantenan a mustra.
Na Aruba tin hopi preocupacion pa e tono cu cual otro islanan a bay sinta na mesa di e Reunion di Miembronan di Parlamento creando impresion cu por bari e reforma for di mesa y por bay busca prestamo otro caminda.
DIARIO ta sigui tur desaroyo y lo informa Aruba na forma debido di loke ta pasa na e reunion, cu lo wordo sigui pa un bishita di urgencia di e Secretario di Estado na e paisnan Hulandes den Reino.
Tin puntonan cu mester discuti ainda cu Reino, manera e recorte di salario y loke por evita di esaki. Sinembargo, e tono di otro islanan no por hinca Aruba den problema, a bini dilanti di parti di informantenan.


text:
Chichi ta PUNTR'ABO
23 Februari 2016
Parlamentario Chris Dammers a duna un entrevista patras di ex-Bushiri Hotel unda e ta duna di conoce cu ta pensando awo pa bin un ‘beach stadium’ pa hunga ‘beach futbol’. E ultimo cu Chichi ta corda ta cu ta basha e hotel abou y ta laga e tereno habri. Por fabor, ya caba no ta consulta cu pueblo pero si ta sigui bin cu ideanan cu no tin impacto real riba nos economia. Por fabor, no mishi mas cu medio ambiente y duna pueblo e beach di Bushiri bek!
Chichi no ta kere cu Reuters ta saca informacion infunda. Despues di tur e FANFARIA cu a haci na television tocante apertura di e refineria, ta resulta awo cu Aruba ta leu ainda di un deal serio cu ta beneficia pueblo. Chichi ta desea di mira e contractnan prome cu nan wordo firma pa asina ta sigur kico gobierno ta hinca e pais aden.
E falta di un vocabulario amplio y conocemento di idioma Papiamento ta un iritacion constante. Mi kiermen, bo por kiboca, pero ta consciente cu tin un diferencia enorme entre aña 1.900 y aña 19.000 (mil nuebe shen y diesnuebe mil). Prepara bo mes debidamente ora ta trata divulgacion di informacion na medionan di comunicacion, tanto skirbi como papia. Respeta bo mes, respeta nos Cultura...tuma un curso di Papiamento.
Tempo ta pasa lihe y pronto eleccion ta den porta. E proyecto P(a) P(ueblo) P(aga), esta e Green Corridor cu di ‘green’ no tin nada, ta bay keda cla na augustus di otro aña 2017. Gobierno ta manera pura. Pa kico tanto ansha? Acaso no ta sigur cu gabinete Mike Eman III lo sigui na mando absoluto atrobe?
Chichi kier mira hende decisivo den e siguiente gobierno cu ta respeta opinion di pueblo. No un gobierno cu ta sconde tras di ‘dialogo social’ cu e.o. sindicatonan cu ta representa apenas un porciento chikito di e total di poblacion. Chichi kier mira hendenan serio den politica cu ta splica na placa chiki’ con ta bay drecha e tantisimo problemanan di nos pais.
E 10.000,- ‘bubu’ di recompensa pa captura di Yellow a keda aden. Yellow su carch’ i bingo a hunga pero e premio mayo no a cay. Comisario Richardson a laga sa cu ta ‘puzzel’ polis a ‘puzzel’ poniendo tur e tipnan hunto pa yega na e adres unda Yellow tabata scondi. A keda demostra cu pueblo a coopera y a cumpli cu su deber civico sin spera recompensa.
Chichi ta haya cu Salubridad Publico no mester sinta warda te ora publico haci keho. Chichi a toca e tema di smaak straño di insecticida cu mayoria comestibel den supermercadonan Chines tin pa varios aña caba y riba cual nada ta wordo haci. Pa kico no ta uza e sistema di ‘control sorpresa’ y hiba muestra pa manda laboratorio haci test pa mira cu kico nan ta contamina? Corda informa pueblo y boet of cera esunnan cu ta atenta contra salud di pueblo.
Chichi a tende na radio cu varios turista na Divi Links a bira malo dor cu nan a bebe awa di cranchi di Aruba. Con por ta posibel? Otro atraco riba nos unico pilar economico! Lo ta cu un hende a habri e cranchi pa robes??
Bon, no por tabata otro cu Zika mester a yega Aruba. Ta con por pensa cu e por bay tur caminda menos Aruba? Accion di ‘swipe’, esta fumigacion di e sangura Aedes Aegypti ta bay cuminsa. Chichi ta curioso, si tanto GKMB ta bisa cu e producto cu ta wordo uza pa fumiga awendia ta ‘green’, anto pa kico esunnan cu ta cana spuit ta bisti masker anto? Kita e masker pa mustra cu e ta peligroso pa salud di hende, paso pueblo si no ta haya masker pa bisti.
Y nada, ningun movecion di parti di gobierno pa cu e dump di Parkietenbos. Ta di spera cu reunion cu Parlamentario Donny Rasmijn a pidi, lo tuma luga pronto. Mester ta serio si y laga teatro politico un banda pa yega na solucionnan concreto cu implementacion directo. Green green green... anto na Aruba tin dumpnan den aire liber... Otro biaha cu ‘green people’ bin bishita nos pais, corda mustra nan e dumpnan aki tambe.


text:
Djárason 26 di òktober 2016, Gobernador a hasi un bishita di trabou na Kontraloria General di Kòrsou. Na e okashon ei, a trata diferente tema ku Kolegio di Kontraloria, entre otro e resultadonan di 2015 i 2016, e plannan pa 2017 i e kolaborashon internashonal i regional ku organisashonnan di Kontraloria manera INTOSAI, CAROSAI i OLACEFS. Tambe a papia riba e diferente proyektonan di digitalisashon ku Kontraloria tin andando, e sistema pa garantisá kalidat, i e proyekto 'International Standards for Supreme Audit Institutions (ISSAI)'. E proyekto akí lo mester hiba Kontraloria general na kumpli ku e normanan internashonal fihá pa Kontraloria, algu ku lo kontribuí pa subi kalidat di nos produktonan asta mas.
Ademas, Gobernador a sera konosí ku e personal i interkambiá pensamentu ku nan, entre otro riba algun di e investigashonnan ku tin andando.
Tantu Kolegio komo personal di Kontraloria a sinti nan mashá honrá ku e bishita di Gobernador.


text:
Diamars mainta a tuma luga e segundo parti di e apertura oficial di e conferencia Aruba Meets Europe (AME) 2018, esaki na Hyatt Regency Resort. Minister Presidente di Aruba, su excelencia Evelyna Wever-Croes a hiba palabra di bonbini na esnan presente. Presente tabata tambe, despues di a efectua e prome parti di apertura dialuna anochi, Minister di Turismo – Salubridad Publico y Deporte su excelencia Danguillaume Oduber. Presidente di Comite di Turismo di Parlamento Setty Christiaans-Yarzagaray y otro Miembronan di Parlamento tambe a asisti na e apertura, conhuntamente cu participantenan y invitadonan kende a presencia presentacionnan interesante di e oradornan, entre otro CEO di A.T.A. Ronella Tjin Asjoe-Croes – CMO di AHATA Jim Hepple – CEO di AAA James Fazio – CMO di A.T.A. Sanju Luidens-Daryanani y Area Director di A.T.A. pa Europa Tirso Tromp.
Tawatin interes grandi di e participantenan internacional como tambe esnan local pa loke e mercado Europeo ta trece y loke ta e plannan pa futuro.
Minister Presidente di Aruba a subraya e importancia cu Turismo tin pa Aruba, indicando cu esaki ta representa 86.5% di contribucion na Aruba su GDP y 87% di contribucion na empleo total di Aruba. Tambe a gradici tur socio pa nan compromiso pa cu Aruba, su turismo y su comunidad.
Ronella Tjin Asjoe-Croes a ilustra e importancia di Europa pa Aruba den cifras. A indica entre otro cu Europa ta un mercado stabil pa Aruba representando a base consistente 8% di Aruba su total di bishitante ‘stay-over’. A comparti cu esaki a subi cu 5% na 2017 y cu pa prome’ kwartaal di 2018 e mercado Europeo a subi cu 6%. A sigui bisa cu locual ta haci bishita di e Europeo interesante, pues di e mas di 90 mil bishitante, ta e hecho cu e averahe di estadia ta uno mas largo (11 anochi) cu ta permiti e bishitantenan pa laga mas atras den nos economia.
A subraya pa medio di presentacionnan con imperativo ta pa semper tuma e dinamismo di turismo na cuenta. Na A.T.A. trendnan global di e biahero/biahe ta wordo monitorea continuamente pa cu su impacto riba e industria di turismo.
Hecho ta cu turismo ta sigui briya como un di e streyanan mas fuerte den un mundo mundial insigur. Pa tal motibo, hunto nos mester ta prepara y tuma accion pa salbaguardia e desaroyo sostenibel di e industria aki.
Manera ya ta conoci caba, Oficina di Turismo su compromiso ta pa fomenta un desaroyo turistico sostenibel cu ta na beneficio di e comunidad di Aruba, su bishitantenan y socionan di turismo.
Sr. Hepple a comparti desaroyonan clave den e sector hotelero y otronan, cu esnan presente. Mientras cu Sr. Fazio a pasa den e proyecto di aeropuerto, esta ‘Beatrix 2030’.
Sanju Luidens-Daryanani hunto cu Tirso Tromp a elabora riba un campaña nobo pa Aruba cu lo lansa den e di tres kwartaal di e aña aki. E campaña ta pone e hende di Aruba central y ta conta locual Aruba ta significa y ofrece pa medio di e personahenan aki den nos comunidad.
Riba e potretnan por mira e oradornan como tambe invitado y participantenan durante e apertura oficial di AME 2018.


text:
Riba e escenario di Centro de Convenciones di San Luis Potosí a competi 31 candidata pa busca e corona di Mexicana Universal 2022. E ganadora a resulta Irma Cristina Miranda Valenzuela, un presentadora de television mexicano y reina di beyesa, cu a nace y crece na e Ciudad Obregon, Cajeme, Sonora, Mexico. Un momento emocionante di diasabra anochi tabata ora cu a aparece riba e escenario e tres Miss Universo Mexicano: Lupita Jones, Ximena Navarrete y Andrea Meza, cu pa prome biaha a reuni den publico.
Despues di a presenta den badpak y trahe di gala, a scoge e top 5 cu a bira: Sonora, Guanajuato, Nuevo León, Colima y Nayarit. E cinco missnan aki a pasa den e rond di pregunta, pa scoge ken lo bira e ganadora di Mexicana Universal 2022, ademas di e representantenan pa Miss International, Reina Hispanoamericana y Nuestra Latina Universal. E huradonan tabata consisti solamente di hende muhe cu tabata reina di beyesa: Rebeca Tamez, Miss Universo Mexico 1997, Elisa Najera, 4th Runnerup Miss Universe 2008, Lorena Sevilla, Top 10 Miss International 2015, Andrea Toscano, Mexicana Universal 2018 y Prome Finalista Miss International 2019 y Andrea Bazarte, Reina Hispanoamericana 2021.
Irma Miranda Valenzuela (24) su infancia a transcuri memey di un gran ambiente familiar y den su hubentud e tabata integrante di un ballet de Danza Folklórica. Desde e tempo ey, el a participa den diferente festival pa presenta e cultura y tradicion di Sonora y di Mexico. Cu su 18 aña el a participa y gana e certamen Nuestra Belleza Sonora 2015. Un aña despues na 2016 el a competi den ‘Nuestra Belleza México’, unda el a keda na segundo luga. E plataforma a dune e oportunidad y durante un tempo el a traha den Televisa Deportes.
Mexicana Universal 2022 ta papia spaño y ingles. E ta gusta canta, baila, actua y ta 1.74 di estatura. Den un post riba su Instagram cinco dia prome cu e certamen, Irma Miranda a skirbi cu cada bes e ta mas cerca, awo e ta wak tur loke el a haci, crece y conoce den e tempo aki y ta sintie hopi satisfecho y un ganadora. “Gracias a todas las personas que se involucraron en este sueño! Los quiero mucho ✨🤍”


text:
Historia
Colegio San Antonio
Riba un dia na aña 1959 Zuster Cecilia a acerca “Moeder-overste”, e tempo ey Moeder Mechtilda di convento di “Zusternan Franciscanessen van de Heilige Antonius” di Sta. Cruz, pa pidi’e permiso pa habri un “MULO-school” na Sta. Cruz. E permiso aki a keda otorga mesora.
E tempo ey a cuminsa cu dos 7de klas MULO den edificio di Maria School. E problema di mas grandi tabata cu St. Jozef School, awe Colegio San Hose, tabata pa mucha homber y Maria School tabata pa mucha muhe so. Esaki a pone cu Zr. Cecilia mester a haci tur su esfuerso pa haya e autorisacion di Monseigneur na Willemstad pa ubica e klasnan, como cu nos ta forma parti di bisdom.
Mientras cu a cuminsa cu e prome klasnan di MULO, a cuminsa cu construccion di e prome “hala” di St. Antonius College den cunucu di cocolishi poco mas pabou y pasuit di St. Jozef School.
Na september 1960 St. Antonius College ta habri na Sta. Cruz y 1ste y 2de klas di MULO a continua pero cu mucha muhe den un lokaal y mucha homber den otro lokaal.
Den transcurso di aña 1961 nos por a papia di “gemengde groepen”, esta mucha homber y mucha muhe hunto. Dia 19 di januari 1962, Monseigneur Holterman a bendiciona e scol nobo.
Zr. Cecilia mes a yega Aruba na aña 1957 y a traha na Hospital y despues a bay traha como maestra di scol. Zr. Cecilia a bira asina e prome cabesante di St. Antonius College y a keda cabesante te na juli 1976. Lamentablemente dia 15 di oktober 2003, Zr. Cecilia a bay laga nos. Su balentia y perseverancia semper a keda como ehempel pa docente y alumno.
Na 1976, Sr. Esteban Solagnier (Chebito) a tuma over y a maneha e barco te na 1992. Durante e periodo aki St. Antonius College a cambia su nomber pa Papiamento y a bira Colegio San Antonio. Despues cu Sr. Solagnier a bay cu un penshun bon mereci, Juffrouw Ria Mossel a dirigi e scol y a keda den e funcion aki te na aña 2001. Di 2001 te cu 2016 Colegio San Antonio Tabata bou direccion di Sr. Mario Tromp. Actualmente Sr. Gershwin Lee ta director di scol.
Nos mester agrega tambe cu na e scol aki a cuminsa cu e prome “avond onderwijs” (HBS) na Aruba. Algun ex-alumno di MULO a cuminsa cu e iniciativa pa laga “lesmateriaal” bin for di Hulanda (L.O.I.) pa por a sigui cu e tipo di enseñansa aki na Aruba. Zr. Cecilia a pone local disponibel pa e lesnan di anochi. E prome maestronan a duna e lesnan “pro deo”. Mas despues e bunita iniciativa aki a bira un fundacion y un di e motornan grandi tras di esaki tabata Zr. Antonia.
Un nota historico ta e echo cu Sr. G.F.(Betico) Croes, considera como Libertador di Aruba, tambe a traha como maestro na Colegio San Antonio. E tawata duna les den lokaal 11.
Crecemento y expansion
Den transcurso di e añanan cu a pasa e scol a crece enormemente. Tempo cu a expande e scol pa ubica e departamento de ETAO, nan a construi 7 “noodlokalen” cu mester a keda pa 1 aña pa asina duna chens pa traha un “hala” nobo parti pasuit di e edificio actual unda lo a ubica e departamento nobo. Lamentablemente e edificio nobo nunca a bin y e “Noodlokalen” ta para eynan pa mas di 40 aña. No obstante hopi peticion, ainda nos no a haya ni edificio nobo, ni renobacion di esun existente.
Di e 7 “noodlokalen”, 5 a keda den uzo y a haya 5 trailer acerca for di 3 diferente compania. Mientrastanto e scol tawatin mas cu 400 alumno y mester bisa si cu apesar di e infrastructura pober aki e alumnonan a produci satisfactoriamente.
Durante e vakantie di oktober di 2012 parti di e dak di e prome hala di scol a bin abou debi na mal tempo cu yobida fuerte. Na aña 2013 a dicidi di renoba y amplia e scol y consecuentemente mester a muda pa Centro di Bario Dakota. Aki a imparti enseñansa pa un period di 3 aña. Dia 8 di April 2016 a inaugural e edificio renoba cu su hala nobo y e dia 11 despues, alumnonan a cuminsa haci uzo di nan scol nobo.
Como scol nos ta trata na duna e miho enseñansa posibel pa asina e alumno produci riba e nivel cu ta wordo exigi di dje. Colegio San Antonio ta conoci pa ta un scol cu hopi disciplina y nos kier mantene esaki asina tambe.
Nos scol na e momento aki ta den pleno desaroyo pa loke ta trata digitalizacion. E scol tin dos canal di Wifi, uno pa alumno y otro pa docente. Alumnonan ta wordo encurasha pa haci uzo di laptop of tablet na scol. Docentenan ta haci uzo di diferente aplicacion manera Edmodo, Kahoot y Nieuwsbericht na momento di duna les. Aunke cu e desaroyonan nobo ta trece diferente reto cu nan, Colegio San Antonio ta busca semper pa saca e mihor probecho na bienester di e alumnonan. Tambe ta keda busca e mihor forma pa adapta nos enseñansa na e exigencianan nobo di nos sociedad y e Mercado laboral.
Colegio San Antonio, consistiendo di un team dinamico y profesional ta y lo keda traha na bienestar di nos enseñansa pa asina yuda nos hobennan haya e lugar cu nan merece den nos comunidad.
Aña pasa e graduadonan di Colegio San Antonio tabatin un resultado exitoso atrobe. Nos ta orguyoso cu 80% di e hobennan a pasa nan examen cu exito. Nos lo sigui traha cu hopi entusiasmo pa sigui guia e hobennan den un enseñansa profesional manera nos pais ta exigi di nos.


text:
Tin aproximadamente un 5800 persona cu a keda vacuna contra coronavirus na Merca a keda infecta. Centro pa Control y Prevencion di Malesa (CDC) ta informa riba esaki.
Algun a keda gravemente malo y 74 persona a fayece. Nan a bisa cu 396 (7%) di esnan cu ta infecta despues di keda vacuna mester a bay hospital. Ta e prome indicacion di CDC di con efectivo e vacuna ta den bida real.
E prome indicacion di vacuna no ta protega completamente contra e malesa y e morto. “Te cu awo, a informa cu CDC tin 5800 caso di avance. No a identifica patron inespera na caracteristica demografico of di vacuna.”
Un 77 miyon di persona na Merca ta completamente vacuna contra coronavirus, segun analisis di CNN di dato di CDC. E informe di CDC di caso di infeccion ta atrasa na informe diario di vacuna aplica.
Vacuna no ta 100% efectivo pa preveni infeccion y manera miyones di persona ta keda raporta mas caso di e tipo aki.
E vacuna di Pfizer/BioNTech ta 95% efectivo pa prevencion di malesa sintomatico na training clinico y compania a bisa cu dato di bida real na Merca ta musta cu e vacuna ta mas cu 91% efectivo contra malesa cu cualkier sintoma durante 6 luna.
.


text:
Playoffs Basketball Korsou den kurpa
WDBSPORT 🏀
Playoffs ta den kurpa i majoria ekipo faltando 3 wega nos tin un Race pa e di 4 Luga .
Janwe Spartacus i Willemstad Warriors ta practikamente kla alomenos ku algu bai hopi robes.
Gators ku Curacao Nets Basketball Club ta empata na di 3 Luga pero faltando 3 wega i djis nan tras bo ta hanja Pitbulls, CuracaoTrotters1 i Montaña Spartans (Curacao)1 ku por make a push ahinda maske nan tinku depende di e otro teamnan pa por pasa. pero te ahinda nan por tin un chens.
Sigun e season aki a bai segun Avg di punto pa wega si bo team jega plus 60 punto bo tin e chens di gana.
Brothers ta e uniko team ku ta riba e avg aki ku tog tin un losing record.
Brothers su avg ta 74.9 pts pa wega kwal ta e di 3 mas haltu.
Spartacus 78.1 i warriors 77.6 so ta riba nan. Pitbulls ta sigi na di 4 luga ku 67.3 pts pa wega. Pitbulls ta e uniko ekipo ku a gana Spartacus te ahinda i tin e schedule di mas fuerte den e delaster wega nan aki. Nan lo tinku topa Gators, Trotters1 i Nets.
Nan delaster 2 wega nan a struggle un poko ku e offense pero awoki nan mester mustra manera e prome weganan. Gators no ta e mesun team di anjanan anterior, primeramente nan no tin Irving Thode door di leshon i e falta di un second scorer nan ta hasiendo e trabou collectivamente pero no ta konstant.
Den e delaster wega Francis Melfor tabata on ku e shot nan dus mester wak si e ta keda den e mesun ritmo aki, paso tur e karga ofensiva ta kai riba Bryan Perret Gentil.
Spartacus ta mustra e team to beat. Un bon kombinashon di experiencia i hubentud, speed i team play ta e armanan ku lo hiba nan Finals pa di 2 anja sigi ku e chens pa drecha loke a pasa anja pasa.
Nets e team mas konsistente tei e anja aki ku menos leshon kwal tin nan kaminda nan ta awor aki. hopi ball movement djis un tiki mas slow pero efikas.
Warriors a sali perde e prome 2 nan, pero ta riba un racha di 6 game wins i ta spera di sigi asina. no tin 1 superstar sino kada dia un otro hungado ta deliver pa asina nan por gana, pero nan motor ta norendy brazil. Trotters1 a kumisa invicto 4-0 pero despues a perde 3 sigi. nan tin e schedule di mas fasil den kwal nan mester topa e 2 teamnan den bom i e delaster wega lo mester topa Pitbulls.
Danki na: Game Day Curacao pa e relato i analisis.
Basketball standings: https://www.wdbsport.com/basketbal/basketball-stand
**************LIKE COMMENT SHARE **************
#wdb #wegadibala #wdbsport


text:
jordy groters
-
News
Jordy Presidente nobo Comision Atleta
Jordy Groters a bira e presidente nobo di e Comision di Atleta di Comite Olimpico Arubano. E ex-seleccionado di Aruba…Read More »
-
News
Make your vote count! Jordy Groters
Eleccion di Comision di Atleta di Comite. 7 candidato a postula nan mes pa e eleccion aki y COA tin…Read More »
-
Barranquilla2018
Natacion di Aruba ta bisa ayo na Jordy Groters
Natacion di Aruba ta bisa ayo na un gran landador, esta Jordy Groters. Aki na e Weganan CAC e hoben…Read More »
-
Barranquilla2018
Jordy ta termina su carrera
Jordy Groters ta termina su carrera di natacion na e Weganan Centroamerico y Del Caribe aki na Barranquilla. Jordy semper…Read More »
-
Barranquilla2018
Natacion a sigi diamars mainta
Natacion a continua diamars mainta cu nos atleta nan Mikel, Daniel, Patrick y Jordy a mira accion. Mikel cu Daniel…Read More »
-
Barranquilla2018
Final di Natacion
Dialuna anochi a continua cu e finalnan pa loke ta trata e deporte di natacion. E anochi a inicia cu…Read More »
-
Barranquilla2018
Cuatro atleta a mira accion
Competencia di natacion a continua awe mainta den e Compleho Acuatico Eduardo Movilla. Cuatro atleta a mira accion awe, Daniel…Read More »
-
Barranquilla2018
Natacion a continua diasabra anochi
E deporte di natacion a continua diasabra anochi, caminda nos di Aruba tabata tin un biaha mas dos atleta compitiendo.…Read More »
-
Barranquilla2018
Ruman nan Groters a start
Despues cu diabierna Aruba a logra su prome medaya den e deporte di natacion. Awe a toca turno na e…Read More »


text:
CEDE Aruba cu su campaña di Happy to Give Back a logra recauda un suma extraordinario durante e Radio-y Telethon fin di augustus. Inicialmente a registra Awg. 211.461,11 na final di e iniciativa, pero mas donacion a sigui drenta y e placa di nan ‘street collection’ tambe mester a wordo conta acerca.
Originalmente, a pone como meta pa recauda AWG. 150.000 durante 48 ora di transmicion. Pa e team di CEDE Aruba y Happy to Give Back nan sorpresa, a recauda un total di Awg.
256.040,51. E director di CEDE Aruba, Sr. Daniel Tecklenborg ta sumamente contento y a bisa, “Con bunita e ta cu individualnan, commerciantenan y pueblo henter a uni y duna locual cu nan tawata por y a yuda nos logra surpasa e suma cu nos a spera.” Den totalidad, Happy to Give Back a recauda mas cu AWG. 970.000 desde april 2020.
Tur fondo recauda lo bay 100% pa instancianan social y esaki lo wordo parti entre Fundacion Pa Nos Comunidad, Ban Uni Man Pa Cria Nos Muchanan y YMCA. Sr. Tecklenborg tambe a
menciona cu e suma aki ta substancial y sigur lo sigui yuda personan den necesidad, pero cu esaki ta solamente un comienso, mirando cu tin un aumento di famianan cu ta registra pa ricibi ayudo. Na e momento aki tin un cantidad di 13.000 famia registra na varios instancia. CEDE Aruba y Happy to Give Back ta invita tur persona of organisacion cu ta desea di haci un donacion (grand of chikito) pa bishita www.happytogiveback.com pa mas informacion tocante con por contribui na e bunita causa aki.
Happy to Give Back ta duna un gradicimento special na Setar, Fundacion PANA, Harbour House project, EY, Arugas. Nagico. Fred – in memory of Dr. B. Kennedij Dermatoloog, WOW, Sasaki & Tanki Leendert Service Station y ASHA – Associacion di Specialista Aruba cu a haci un donacion di AWG. 5.000 of mas. Tambe, Blue FM, Canal 90, Cool Fm, Heart Radio, Magic FM, Top FM, Hits 100, Latina FM, Radio Bo Guia 88.9 FM, TeleAruba y Elite studios cu a logra haci e Happy to Give Back Radio-y Telethon uno exitoso, tur boluntario cu a duna nan tempo valioso y tambe otro personanan y organisacionnan cu a haci donacion generoso.


text:
Piscina Olimpico cla cu nan protocol
Hopi lihe protocol di landamento a keda cla
Hopi liher Piscina Olimpico Roly Bisslik a keda cla cu nan protocol pa landamento
Den un combersacion cu Marla Thiel-Dominquez cu ta beheerder di e piscina e la conta cu den 4 dia ya caba nan a hinka e protocol den otro. Prome cada supervisor y su departamento a haya e oportunidad pa traha nan protocol pa despues sinta hunto cu e otro deportamentonan y hinka den otro un solo protocol pa e piscina. Segun Marla ora a hinka full e protocol den otro a brainstorm hunto si tur cosĀ ta bon na nan lugar y unda mester a bin cambio a haci esaki. Finalmente a entrega e protocol na Comite Olimpico Arubano.
Mester bisa si cu a nota varios cambio na Piscina Roly Bisslik unda e entrada principal awor ta solamente pa drenta so mientras paden e ta “one way traffic” tur banda drechi mescos trafico. Mester tene cuenta cu hopi atleta ta haci uso di piscina pues ta diferente club cu schedule tini di 1 ora y hasta mas hopi. A adapta tur schedule unda a pone 15 minuut entre e entrenamentonan pa asina por pone tur cos na nan lugar, laga atletanan drenta y sali pa siguiente entrenamento por sigui sin causa aglomeracion na piscina. Tin hopi otro regla manera uso di douche, algomeracion di hende riba tribuna cual awor ta prohibi. Den e pool mes tin cu tene cuenta cu no por haci uso di tur e lanenan manera antes, eynan tambe te cierto cantidad di mucha.


text:
Diaranzon madruga durante patruya polisnan atento di distrito 2 (Noord) pasando dilanti C.M.B. a nota un van sospechoso sin ningun logo y cu 4 persona pero ningun di nan tin uniform, mesora a bay controla nan. A bin resulta cu nan ta empleadonan di Total Cleaning y net na e momentonan ey a yega un otro empleado cu si tabata cu uniform u a aclarea cu nan ta cu un van di un compania di huur ya cu nan no tin mas van di nan mes cu logo. Despues di e control polis a sigui cu nan patruyahe.
2 thoughts on “Awor ta polis ta tuma trahadornan di Total Services como sospechoso!”
-
Kiko ta e noticia den e cos ki?


text:
Caos cu ekipahe na Schiphol; Maleta y stroller desatendi plama riba otro
(NLTimes) – Maneho di ekipahe (baggage handling) na aeropuerto Schiphol a collapse completamente, segun Hart van Nederland. Cantidad di maleta y stroller ta wordo...
Varios refugiado di Ucrania lo mester sali for di e viviendanan priva unda nan...
(NLTimes) - Municipalidadnan ta preparando pa un fluho nobo di refugiadonan di Ucrania, no for di Ucrania mes sino di e famianan cu a...
Corsou ni Sint Maarten no por cuminsa elimina reduccion di salario
(CuraçaoChronicle) – Corsou y Sint Maarten ainda no a haya luz berde pa cuminsa elimina e reduccion di 12.5 porciento riba salario di empleadonan...
Mas biahe di negoshi pa Parlamentarionan di Corsou
(CuraçaoChronicle) – Un delegacion di cuatro Parlamentario Curasoleño a biaha na Chile diamars ultimo pa un reunion di Parlamento di Latino America y Caribe,...
Hulanda falta 390,000 vivienda y no ta probabel cu por cumpli cu su meta...
(NLTimes) - Tin un falta di 390,000 vivienda na Hulanda. Esaki ta mas o menos 5 porciento di e cantidad total di vivienda, segun...
Hulanda lo conta cu 1.2 miyon empleado migrante pa aña 2030
(NLTimes) - Si e moda actual den e pais continua, Hulanda lo tin alrededor di 1.2 miyon empleado migrante trahando den e pais pa...
RdK ta cuminsa negociacion cu Caribbean Petroleum Refinery
(CuraçaoChronicle) – Caribbean Petroleum Refinery a keda aproba pa e accionista di Refineria di Corsou (RdK) como e compania cu ta bay continua den...
Gobierno di Sint Maarten ta carece di plan sostenible di cuido pa HIV
(TheDailyHerald) – Gobierno di Sint Maarten no tin un plan sostenible riba con pa duna cuido pa HIV den futuro, segun fundador y presidente...
Minister di Salud Hulandes no ta garantisa cu no ta bay tin mas lockdown;...
(DutchNews.nl) – Minister di Salud Hulandes, Ernst Kuipers a bisa cu e no por garantisa cu no ta bay impone un lockdown nobo na...
Husticia na Corsou ta cuminsa enfoca riba industria di auto
(CuraçaoChronicle) – Hunto cu su partnernan, polis a cuminsa enfoca riba crimen subversivo den industria automobilistico. Siman pasa, a haci un bishita na un...


text:
Pa luna di augustus 2021 Aruba lo ricibi 8 calls di barconan crusero
Den luna di juni 2021 Aruba a ricibi su promer liña crusero desde maart 2020. E no tawata facil pa Aruba Ports Authority y tampoco pa nos turismo pa bai mas di 1 aña y 3 luna sin ningun barco crusero. Minister Oduber conhuntamente cu APA y tambe ATA a bin ta haciendo hopi esfuerzo pa cruseronan por ta bek na Aruba. Di e forma aki na un manera pro activo a aserca cruseronan y a splica kiko e situacion ta na Aruba y tambe a comparti e protocolnan cu liñanan crusero. Aruba tawata e promer pais cu cruseronan a cuminsa ‘’sail’’.
Awe nos por ta satisfecho cu e cantidad di barconan crusero gradualmente ta aumentando y den luna di augustus 2021 Aruba lo bai ricibi 8 calls cu ta un aumenta gradual den comparacion cu luna di juli 2021.
Cu esaki Aruba ta continua su recuperacion di nos turismo crusero. Sigur esaki ta crea oportunidadnan pa nos economia, pa cuponan di trabou, pa tour operators, pa taxistnan, pa restaurant y tambe pa pais Aruba.
Mescos tawata e caso cu e bishitantenan stayovers, turismo crusero lo mira un crecemento gradualmente. Minister Oduber tin e confianza cu e recuperacion di turismo crusero tambe ta sigui segun e proyeccionan di APA.
E desaroyo di nos turismo crusero ta hopi importante pa nos recuperacion. E ta importante pa Aruba Ports Authority pero tambe pa nos turismo y economia.
Turismo ta e pilar number uno di nos isla y nos tur a nota e importancia di e industria di crucero den nos economia, awor cu esaki tabata inactivo pa mas di un aña. Awo nos ta den e proceso di recuperacion y mescos cu ta sosodiendo cu aerolineanan, awor nos ta enfoca tambe riba e liñanan crucero pa yega nos isla atrobe. Nos a traha duro pa por tin tur protocol di salud na ordo, pa hunto cu e liñanan di crucero nos percura pa bienestar di tur nan pasaheronan, nan tripulacion y sin lubida nos pueblo tambe.
Pa loke ta trata yegadanan di barconan crucero pa e resto di aña Minister Oduber ta bisa: “lo ta bay tin 24 call e aña aki di Carnival Horizon y ta premira cu lo bay ricibi 69 call total pa aña 2021, nos ta hopi contento y agradecido cu nos por a logra convence e dos liñanan di crucero aki, cu ta Royal Caribbean cu tin e liña di Celebrity, y tambe Carnival Cruise Line”. Nos ta mira cu e luna aki lo tin mas call cual ta un bon señal. E ta indicativo di e confianza cu liñanan crusero tin den nos maneho y nos economia.
Minister Oduber ta hopi satisfecho cu e recuperacion di nos turismo crusero considerando e hecho cu ainda e pandemia tey presente. E variante delta ta causando un aumento di casonan substancial na Aruba y nos mester ta hopi vigilante na esaki pasobra e por tin consequencia pa nos recuperacion di nos turismo si casonan ta sigui aumenta. Minister Oduber ta sigui recomenda y URGI tur esnan cu ainda no a vacuna pa bai tuma nan vacuna mas pronto posibel pa di e forma aki cuida nan propio salud y proteha nan mes.


text:
KRALENDIJK – Riba djamars 12 di òktober 2021, alrededor di 4.45 or di atardi, Duana a detené un pasahero sospechá di kontrabanda di droga na Aeropuerto Internashonal Flamingo.
Durante di un kòntròl rutinario di pasaheronan prosedente di Hulanda a selektá un pasahero maskulino pa un kòntròl di Duana. A resultá ku e pasahero aki tabata transportá droga den su ekipahe.
Durante di e kòntròl e pasahero a purba hui, pero Duana a logra detené pa importashon di droga. A konfiská e droga i a trasladá e, huntu ku e sospechoso, pa Koninklijke Marechaussee ku lo ehekutá un investigashon penal.


text:
Niels Francisco Liberia a nase dia 4 yüni 1938 komo e promé yu di e pareha
Vicento Libria i Petra Sillé
Niels a kuminsá práktika deporte di Basketbòl komo junior siendo alumno di St. Thomas College miembro di SITHOC (SINT THOMAS COLLEGE) den prinsipio di anan 50.
Semper Niels su empeño tabata pa deporte di Basketbol keda eksistí. E eksperensia ku ela a sinti di loke Basketbol a nifiká pe e tabata deseá pa tur hóben, partikularmente e hóben mas humilde i di ménos rekurso, pasombra no tin mester di muchu kos pa práktika básketbòl. Esta un bal, un renchi den kura banda di kas, o pega kantu di kualke palu den bario o riba kualke vèlt na unda ku ta.
Komo hungando ya den e tim di ‘senior”di SITHOC, Niels a partispa den diferente selekshon ku a representá tantu Korsou y komo Antia Ulandes na Aruba,Venezuela 9valencia), Sürnam i Colombia.
Despues ku direktiva di Sithoc a apuntá Niels komo entrenadó di e ekipo junior di Sithoc., den añanan 69/70 NIELS A LANTA EKIPO DI Sithoc-damas i Olympic-damas. Na Sint Thomas College den Hoogstraat Niels tabata train Sithoc-damas tur djadumingu di 10 or pa 12’or bin bek bin train Olympic-dams di 4 or pa 6 or di atardi.
E promé hende ku tabata yega vèlt tabata Niels mes i e tabata masha pisa ora hungadónan yega lat.
Konsekuentemente training tabata kuminsá presis na tempu.
Bou di liderazgo di Niels, for di promé salida i durante di 5 aña konsekutivo, Sithoc damas a titulá kampion den ramo femenino i mayoria biaha Olympic tabata sigui komo sub-kampion.
Den añanan 70/80 Niels a funshoná komo entrenadó i coach prinsipal di selekshon di Korsou i di Antia na e.o weganan di reino na Sürnam i Ulanda,weganan Sentro Amerikano i di Caribe na Salbador , Colombia i Panamá (Aunke el train e tim ku a bai El Salbador e mes no por a kompaña nan pa motibu di luto inesperá den famia ).
Na aña ’84 selekshon di damas di Korsou a titulá kampion na Aruba bou di “coaching” prinsipal di Niels asistí pa Cedric Mambre.
Na diferente okashon ku tabatin barkunan di Marina merikano di bishita, federashon di Basketbòl tabata forma selekshon pa hunga kontra di e tripulante i Niels tabata keda apuntá komo coach di e selekshon.
Niels tabata kere ku deporte na skol den bario ta masha importante pa formashon total di e hóben. Pa asina tene e hóben aktivo i for di tentashon di maldat. Niels tata mantené pa su mes un lista di inventarisashon di tur vèlt den tur bario. Den su tempu liber e tabata kore rònt i kaminda e tabata mira hóben ta hunga básketbòl tabata keda para kantu,opservá nan pa despues yama nan diskutí movidanan aktuashon i aktitut.
Despues ku e deporte di basketbòl a kai, algun lider deportivo a lanta Organisashon di basketbòl pa hubentut ‘(ORBAHU)” CSF a apuntá Niels komo miembro di e komishon ku despues mester a formalisá Basketbòl aliento for di fundashon bai Federashon. Den e periodo di transishon di 1996 Niels a forma parti di CUBAFE
Niels a sigui diferente kurso di kapasitashon:
Di ‘La Organizacion Deportiva Panamericana; Solidarid Americana “Certificado de Participacion”na sèptèmber 1976.
Di ‘International Olympic Committee”na Mexico City, Sertifikado di Capacitacion”(Novèmber 1976).
Niels a risibí siguiente rekonosimentu
Aprel 1971 Skalchi di plata di Olympic- Damas
Òktober 1991, Plaka di mérito di komishon Basketbòl Otrabanda
Desèmber 1991, plaka di mérito di CUBAFE
Plaka di mérito di FEBEKO pa su kooperashon duna na Beisbòl di Korsou
Novèmber 2003 Fundashon ku a manehá fasilidatnan di deporte a nombra e Sala Multifunshonal di Deporte na Suffisant na SALA MULTIFUNSHONAL-NIELS LIBERIA


text:
Wij zijn nog bezig met de laatste details van onze website. De website is niet helemaal toegankelijk.
INSKRIPSHON ÈKSAMEN NATURALISASHON MART-APREL
Pa motibunan organisatorio-tékniko tatin un desperfekto den e proseso di inskripshon pa èksamen di naturalisashon-periodo 1 via di ETE-portal.
A base di esaki ETE lo komuniká den siman di 17 di yanüari 2022 ku tur persona ku a traha un kuenta (account) via di e ETE-portal pero no por a inskribí den e periodo di 10 te ku 14 di yanüari 2022 (manera a keda publiká) pa remediá esaki.
Tuma bon nota: Tur sobra kriterio di inskripshon pa èksamen ta keda bálido.
Pa e grupo ku despues di inskripshon ta kumpli ku e kriterionan konserní lo traha un roster di èksamen adaptá den e periodo di 28 di mart te ku 29 di aprel 2022.
Atenshon: Personanan ku pa un òf otro motibu no a traha un kuenta den e periodo di inskripshon, lo tin ku inskribí pa e èksamen di naturalisashon- periodo 2 di 23 – 27 di mei 2022, ku lo tuma lugá di 8 di ougùstùs te ku 1 di sèptèmber 2022.


text:
Kiko ta fisioterapia?
Fisioterapia ta un método di tratamentu pa kehonan na bo múskulonan, ligamentonan, skarnínan i nèrvionan, tambe yamá e aparato di moveshon. Den e promé tratamentu nos ta inventarisá bo keho pa medio di un konbersashon i un inbestigashon. Despues nos fisioterapista ta traha un plan di tratamentu huntu ku bo.
E plan di tratamentu akí ta trabou na midí. Kada hende ta otro, kada keho ta otro i kada kurpa ta reakshoná otro. E kantidat di tratamentu ta dependé di e keho i e seriedat di dje. Banda di tratamentu di keho nos ta pone atenshon tambe na prevenshon di regreso di bo kehonan.
Un tratamentu fisioterapeutiko ta dura mei pa un ora. Durante un tratamentu fisioterapeutiko nos ta kuminsá traha huntu ku bo den kamber di tratamentu o sala di ehersisio. Banda di e tratamentu di e fisioterapista bo ta haña ehersisio pa mas forsa, kordinashon i fleksibilidat. Ta stimulá bo pa uza nos sala di ehersisio durante i despues di tratamentu.
Un tratamentu por konsistí di un kombinashon di:
- Terapia di ehersisio;
- Mobilisá skarní
- Dry needling
- Punto di preshon o fisio masashi
- Zonido ultra, terapia elektro o shokwave
Tratamentu ta tuma lugá preferiblemente na konsultorio. Si esaki no ta posibel ta duna tratamentu na kas den konsulta ku bo dòkter di kas o spesialista.
Kiko bo ta bini kuné ora bo tin un sita ku fisioterapista?
- E referensia di bo dòkter di kas o spesialista.
- Un prueba di identifikashon.
- Eventualmente un sèrbètè grandi.


text:
Cuanto mas hortamento publico mester tin, prome cu pueblo lanta contra corupcion?
28 Maart 2017
Actualmente na Brazil, Rumania, Belarusa, Corea Sur y Rusia, tin un desaroyo positivo ta tumando luga. Na e paisnan aki, publicamente politiconan corupto ta wordo rechasa. Den weekend na Belarusa y na mas di 80 ciudad na Rusia, tabatin demostracionnan masal contra corupcion. E pueblonan aki a cansa di politiconan tradicional cu solamente ta enrikece nan mes riba custia di pueblo. E manifestantenan tambe a mustra nan disgusto contra periodistanan cu ta yuda gobierno controla y manipula tur informacion, pa asina mantene e pueblo dom y bobo. Na e paisnan menciona, e pueblo a dicidi cu ta basta cu e hortamento y e enrikecimento personal di e clase politico y su grupito privilegia. E pueblonan aki no kier mira of tende storianan bunita mas. Nan sa precies kende ta esunnan cu a enrikece nan mes y asina hinca e pais den un abismo financiero. Pero mas importante, e pueblonan aki ta mustrando curashi y balentia. Nan no tin miedo mas pa persecucion, intimidacion of menasa di e politico tradicional. Nan sa cu ta e pueblo tin e poder y no e politico tradicional, su famia of su amigonan. Nan sa cu e corupcion na nan pais a sali for di man y nan ta exigi cu e politiconan tradicional corupto wordo investiga, persigui y cera, manera cualkier otro ciudadano.
Siman pasa, atrobe un avion a sali pa Hulanda, yena cu politiconan, campañadonan, sostenedonan, musiconan y periodistanan pa celebra Arubadag. Tur esaki bou di e pretexto pa 'informa pueblo' y pa asina mantene e ilusion bibo cu tur cos ta bon. Un triki politico bieu y gasta pa campaña cu placa di pueblo. Un forma pa laga algun sostenedo of campañado, cu supuestamente ta rabia, kere cu e biaha aki, e politico tradicional amigo no a lubid'e. Un otro manera pa recompensa algun fiel miembro di prensa y sostenedo. By the way, un aña a pasa y ainda pueblo no a tende di e ex-minister di Turismo cuanto e trip di Arubadag di aña pasa a costa. Ban wak si e aña aki, e periodista cu a exigi esaki, lo percura pa pueblo haya sa cuanto e trip di e aña aki a costa, manera e tambe tabata presente atrobe.
Na Corsou, nan por a cumpra tereno, construi un hospital full nobo, grandi, moderno y bon ekipa, pa 421 miyon florin! Aki na Aruba, un expansion lubidando e salanan di operacion, ta costa casi 1 biyon florin (pues e dobel). Lo reconstrui e caminda pa Sabana Blanco pa un suma di mas o menos 1 miyon pa kilometer, mientras pueblo tin cu paga mas di 30 miyon pa kilometer pa e ‘Caminda Scur’. Parlamentarionan a vota ‘VOOR’ pa e ‘CITGO-deal’, y asina REDOBLANDO E MEGADEBE (4 biyon florin), sin cu tin un garantia pa cuponan di trabou pa hendenan local. Loke si a wordo regla ta, trabou pa algun contratista liga na e minister, e garantia cu TNO lo haya 5 miyon dollar pa su ‘algenproject’ y cu un ‘RDA-Bank’ a wordo crea. Tampoco nos no por keda sin menciona e conciertonan miyonario, organisa pa ‘ATA-Bank’, e ‘WEB-Hedging’ di 300 miyon florin, e brug di Madushi, e asunto di e ‘Broedende Kip’, proyectonan manera ‘Plantation Bay’ y ‘Urbina Fuentes’, Fabela, ‘Lucht- en Zeebrieven’ of e Radar di nos aeropuerto.
Aki na Aruba, tur hende sa precies cua politico a bira miyonario riba lomba di pueblo. Campañanan miyonario ta wordo hiba, sin cu ta haci e pregunta di unda e fondonan ta bin. Anto cuanto mas hortamento publico mester tin, prome cu pueblo lanta contra corupcion?


text:
Maud y Dominique ta sigi
Den tremendo wega e duo ta domina e partido contra Chile
Maud Celaire y Dominique Hopman a enfrenta Maria Rivera y Francisca Gonzalez di Chile
E duo di Beach Tennis femenino a hunga un tremendo parti. Maud y Dominique a sa di gana e team di Chile den 2 set cu score di 6-0 6-0.
Maud cu Dominique tawata tin bon comunicacion riba veld y a hunga tremendo partido. Cu e partido gana aki Maud y Dominque ta avansa pa e siguente buelta. Partido lo tuma lugar manjan aki na La Florida.


text:
Tarea di hefe di estado
Den su kalidat di hefe di estado rei tin algun tarea.
- Rei mester firma tur lei. Despues un minister ta firma e lei. Esei yama contraseign, o sea kofirma. Den tal kaso e minister ta responsabilis'é pa e lei, antó rei ta outorisá e lei.
- Rei tin un papel importante den kaso di formashon di gabinete, entre otro komo ta e ta nombra formador i informador.
- Rei ta presidente di Konseho di Estado (Raad van State).
- Anualmente rei ta pronunsiá su diskurso for di trono na apertura di aña parlamentario.


text: Allure of the Seas a bishitá Kòrsou pa promé biaha. Allure of the Seas ta un Oasis Class ship di e kompania Royal Caribbean Cruise Line ku awe a trese mas ku 4500 turista pa nos isla. Esaki ta algu hopi grandi pa Kòrsou ku un impakto ekonómiko direkto pa Kòrsou.E bishitá di Allure of the Seas ta di gran importansia pa Kòrsou i nos ta hopi orguyoso di tur persona ku a yuda hasi esaki posibel.Awe nos a asistí na e seremonia inougural riba e barku krusero i a risibí un rekorido di e barku i tur lokual e ta ofresé na turistanan. Entre awor i yüli 2022, nos por spera Allure of the Seas 6 biaha mas den nos bahia. Tur e esfuersonan aki ta yuda engrandesé e lasonan estrecho ku nos ta trahando ku Royal Caribbean Cruise Lines. Pabien Kòrsou ku e gran logro aki. Nos sentro di suidat a lusí awe un bes mas ku hopi turista.


text:
WILLEMSTAD - Tráfiko di Kòrsou a registrá e di 12 morto pa aña 2022. Segun informashon ofisial di polis, e hòmber shofùr tabata move den su vehíkulo riba Schottegatweg West direkshon Rio Canario. Na altura di e lusnan di tráfiko ku krusada Santo Domingoweg (pòmp di gasolin na Buena Vista) e shofùr a pèrdè kontrol riba su stür, dal den waya di isla i bòltu den kura di isla.
Segun vershon di testigunan na e sitio, e hòmber shofùr tabata kore hopi duru i a pasa den lus kòrá djis promé ku e choke. Bosero di Kuerpo Polisial a indiká ku tin tur indikashon ku e víktima no tabatin su faha di seguridat bisti mirando ku e vehíkulo a saka e víktima afó i pa despues e kai riba dje.
Paramedikonan a presentá na e sitio pero ya no por a hasi nada mas pa e hòmber. Dòkter di polis a presentá na e sitio i a identifiká e hòmber komo: Aquilles Marcelo Jansen nase na Kòrsou 23-11-1963. Pas na su restunan i forsa ta bai na famianan di e defuntu. NOTA: E texto ta scirbi den Papiamento fonetico di Corsou.
WILLEMSTAD – Awe Corsou ta konosé un oumento drástiko di preis di kombustibel. Komunidat di Kòrsou ta bai paga kasi 3 florin pa liter di gasolin. Ayera, algu promé ku dia a bòltu, por a tuma nota kon drùk pòmpnan di gasolin tabata. Hopi hende a bai tènk pa por skapa sikiera e oumento pa tanki ku nan a yena.
WILLEMSTAD - Tabata un shòk pa tur ku konosé Sheila Van de Werp, ora ku e notisia a plama aki na Kòrsou ku Sheila a pèrdè su bida den un aksidente di tráfiko. Esaki por a opservá for di e kantidat di ekspreshonnan di lamento di parti su amigunan i konosí di “Facebook”.
WILLEMSTAD - Djaluna den oranan di anochi, a tuma lugá un intento di atrako riba un trùk di distribushon di kombustibel di Curoil. E shofùr atento ku a tuma nota ku un deskonosí a logra subi riba trapi di e trùk, a kue mesora direkshon pa warda di polis Rio Canario i di e forma aki a logra evitá un suseso ku por tabata tin un desenlase lamentabel.
VANCOUVER - Còrsou ayera nochi na Vancouver, Canada, a hunga su di tres partido di e fase di grupo di CONCACAF Nations League. E rival tabata Canada ku a resultá di un nivel basta superior na Kòrsou i esaki a keda demostrá tantu na e manera fásil ku nan a dominá e wega komo tambe e kuater golnan ku a keda anotá.
WILLEMSTAD - Ayera Velas Latinoamérica 2022 (VLAC 2022) a ranka sali 8 or di mainta ora defensa hulandes ta risibí e barku Cuauhtémoc di Mexico ku tirunan di saludo na entrada di haf di Kòrsou. Djis su tras a sigui tur e otro barkunan di bela (tallships) risibí pa kantidat di persona ku a bai para na entrada di St. Anabaai. Bon biní na nos dushi Kòrsou!
SAN PEDRO SULA - Ayera nochi selekshon di Kòrsou a enfrentá selekshon den nan di dos wega di CONCACAF Nations League. Esaki despues di a pèrdè e promé wega ku skor mínimo djabièrnè den stadion Ergilio Hato. Kòrsou a kuminsá ku un 4-3-3 ayera. Kaminda tabatin 3 modifikashon di e 11 ku a kuminsá e promé djabièrnè na Kòrsou. Leandro Bacuna, Juninho Bacuna a drenta na lugá di Roly Bonevacia i Kenji Gorre. Miéntras ku Roshon van Eijma a remplasá Suently Alberto ku no a rekuperá kompletu di su leshon.


text:
Kaso di hogamentu
KOMUNIKADO DI PRENSA 403/2021
6 desèmber 2021.
Kaso di hogamentu
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 6 di desèmber 2021 alrededor di 08.23’or Sentral di Polis a risibí notifikashon ku na
Piscadera Baai a saka un persona for di awa i e no ta reakshonando.
Mesora a dirigí unidat di Warda di Polis Otrobanda na e sitio i na nan yegada nan a haña un
hòmber drumí kantu di laman i no tabata reakshoná. For di un investigashon ku polis a hasi
na e sitio, a resultá ku algun persona a bai landa pero e víktima ku no sa landa a keda kantu
di laman. Diripiente a tuma nota ku e víktima tabata drif den awa. Mesora a saka e víktima
for di awa pero e no tabata reakshoná.
Dokter di polis ku a presentá na e sitio a konstatá alrededor di 09.15’or morto di e hòmber
Migdonio Hilario Paula, nasé na Kòrsou 23 di desèmber 1938


text: Algemene Rekenkamer di Aruba (ARA) ta anfitrion e siman aki di CAROSAI cu ta e conferencia di tur controlaria general di Caribe. Dialuna ultimo a tuma luga e apertura di CAROSAI na unda cu Minister di Finansa Maduro tambe tabata presente pa presencia e apertura cu a inicia cu un bunita parada di bandera di tur e Paisnan miembro di CAROSAI. Minister Maduro a haci uzo di e oportunidad pa cera conoci cu e Colegio nobo di ARA lidera pa sra. Xiomara Croes-Williams como Presidente y srs. Rick Samuels y Christopher Lake como miembro. E mandatario ta desea e Colegio hopi forza cu e trabounan importante na bienestar di Aruba, specialmente sra. Xiomara Croes-Williams cu e reto nobo como Presidente di Colegio di ARA y alabes Presidente di CAROSAI. Minister Maduro ta felicita tambe Secretario di ARA sra. Mary Ann Curret y full e team di ARA pa e bunita apertura di e conferencia di CAROSAI y ta felicita ARA cu nan 35 aña di existencia como un Colegio Halto di Estado cu ta traha na bienestar di nos Pais.


text:
Diadomingo marduga alrededor di 1:15 am, polis a duna un auto marca Toyota modelo Passo color blauw señal pa para na altura di Pricesmart pero sin resultado. E chauffeur a haya ta bon di purba trot bay laga polis.
Su intento no a dura largo. A sigui bay pabou y polis a logra par’e un poco mas pariba di Coral Pyramide. El a dal contra di un cura’i cas y un patruya di polis. A sac’e fo’i auto, mand’e suela y detene mesora. Ta sospecha cu e chauffeur ta indocumenta riba nos isla. A notifica polis di trafico pa documenta e accidente aki, mirando cu tin un patruya di polis envolvi.
E persecucion no a bay facil, a encera por lo menos tres pa cuater patruya di polis prome cu a logra par’e. E chauffeur tabata su so den auto. Den un transporte policial a hib’e pa ward’i polis caminda e proceso di interogacion y posibel deportacion lo continua, cu envolvimento di demas departamento, entre otro; Guarda Nos Costa.


text:
Kralendijk – Durante e reunion di Konseho Insular di djamars 8 di yüni, lider di frakshon di MPB, Elvis Tjin Asjoe a presentá un moshon ku ta pone atenshon riba diferente fasilidat pa piskadó ku a keda aseptá unánimamente.
E moshon ta trata diferente aspekto ku piskadónan tin mester pa asina nan por kumpli ku nan trabou di tur dia. Algun di e aspektonan aki ta ku e piskadónan no tin un área sigur pa mara nan boto. Ta eksistí un nesesidat grandi pa un área di mara tantu boto grandi komo boto chikitu di piskadó. Tin nesesidat tambe pa konstruí un ‘slipway’ pa boto di piskadó, boto rekreativo i tambe pa instansianan gubernamental i no gubernamental por hasi nan trabou. Por a nota ku e waf di piskadó na Sorobon ta den mal estado di mantenshon i e sitio kaminda nan ta baha boto ta bou di santu. Esakinan tur ta krea un urgensia pa sòru pa un sitio sigur pa asina piskadónan por ehersé nan trabou di tur dia.
Plan di desaroyo
E moshon ta instruí Kolegio Ehekutivo pa duna direktorado di R&O enkargo pa krea un plan di desaroyo pa e área di Te Amo Bich, kuminsando pabou di Port Bonaire te na e waf kaminda e barkunan di kombustibel ta mara i alabes pa kana e kaminda pa tuma bèk parti di e tereno destiná pa konstrukshon di hotèl na unda Courtyard by Marriott ta situá aktualmente.
“Nos ta mira ku e wafnan den sentro di siudat, entre otro Waf di Chachacha, Waf Nello Craane i e waf di piskadó na Playa Pabou a risibí mantenshon, pero esun na Sorobon kaminda habitantenan di Antriol, Sorobon, Nikiboko i Tera Kòrá ta frekuentá no ta na òrdu. Piskadónan tin ku lastra nan boto pa por drenta laman. Mester remediá esaki i krea e fasilidatnan nesesario pa nan tambe”, segun Elvis Tjin Asjoe, lider di frakshon di MPB.
Medio finansiero
Al final e moshon ta instruí Kolegio Ehekutivo pa medio di e departamento di finansa pa realoká medionan finansiero pa por krea fasilidat pa piskadó; entre otro konstruí un waf i lugá di hala i mara boto na altura di Port Bonaire i na Courtyard by Marriott. Pone fasilidat di awa di bebe, koriente i kámara di vigilansia pa seguridat i enkargá Piskabon ku e maneho di mantenshon via un kontrato di kuido.


text:
KRALENDIJK- Djadumingu mainta trempan, San Nikolas a yega for di Spaña akompañá pa su pitjesnan. E aña aki tambe, pa motibunan di prevenshon di Covid, e yegada di San Nikolas a tuma lugá na forma virtual.
Esaki no ta kita ku e yegada tabata hopi festivo, ku diferente presentashon, entre otro di brass-band, pero tambe ku diferente shou ku e Pitnan a pone, i ku danki dios a keda grabá di manera ku muchanan nan kas por a mira tur kos.
San Nikolas i e Pitnan despues a pasa den diferente bario, di moda ku por a wak ku e tei, i preparando pa parti regalo dia 5 di desèmber manera kustumber.


text:
Persona herida awe mainta despues cu dos vehiculo a bin dal tras di otro na e crusada di Mondi Fierno.
Segun por a compronde na sitio un chauffeur no a percata e otro su intencion pa sortia y a bin dal su tras. Esaki a tuma luga den careda di 12:00 pn entre un Nissan Tiida color blauw scur y un Chevrolet Spartk color blauw cla.
Diferente unidad di polis a presenta pa asina desvia e trafico, como tambe pa atende cu e accidente. Un rato despues ambulance tambe a presenta pa asina atende cu e chauffeur femenino cu e resulta herida. E tabata keha di basta dolor na su nek y pa un miho chekeo a transport’e pa hospital.


text:
ORANJESTAD, Aruba - 25 di augustus, 2016: Recientemente un delegacion di tennis a biaha pa nos hermana isla di Corsou unda cu nan a participa den e asina yama Grand Slam Development Fund (GSDF) U12 cu ta un pre qualifying Caribbean 12 championship. E dos hobennan Sebastian Ruiz y Abhay Daswani, bou guia di coach Jonathan Goitia, lo hunga den e torneo cu ta uno di 12 aña. Aruba lo ta den pool C, hunto cu Bahamas, Guyana y Surnam. Nan locuminsa na hunga e round robin pa despues avansa pa e “main draw” si nan logra triunfa den tur nan tres weganan hunga. Mester bisa cu e prome tres paisnan lo sigui pa e torneo grandi den luna di November na Mexico, unda lo hunga e finalnan.
ORANJESTAD, Aruba - 8 di augustus, 2016: E campeonato Panamericano di biyar lo tuma luga den e simannan benidero unda un delegacion di Aruba tambe lo forma parti di esaki. Richard Wolff, Aaron Franken, Gunnar Leonardo y Ransley Tromp lo ta nos cuater representantenan cu lo enfrenta e mihonan di henter e continente aki. E campeonato Panamericano lo tin un total di 17 pais participando cu 471 atleta, cualporcierto ta un participacion record. Paisnan cu locompeti contra di Aruba ta Argentina - Bolivia - Bonaire - Chile - Colombia - Costa Rica - Corsow - Ecuador - Guatemala - Mexico - Nicaragua - Panama - Perú - Rep. Dominicana - Uruguay y Venezuela. E campeonato lo den Bola 8, Bola 9 y Bola 10.
ORANJESTAD, Aruba - 3 di augustus, 2016: Den e dianan benidero e hoben y alabes prospecto grandi den e deporte di tennis esta Patrick Sydow lo tin un otro compromiso internacional na Monterrey, Mexico. E hoben Sydow kende a caba di hunga un tremendo torneo internacional na Aruba den e tennis TIHTA lo competi den e ITF Junior Cup Tournament. Pa dos siman largo Patrick Sydow lo hunga den e competencia G4. Mester bisa cu Patrick lo enfrenta a miho hungadornan di tennis den nos region cu ta bini principalmente di Merca y Mexico mes.
ORANJESTAD, Aruba - 4 di augustus, 2016: Recientemente e bolichera Thashaina Seraus a biaha pa Orlando, Florida unda e lo permanece pa un algun dia na e Kegel Training Center na Orlando Florida. Aruba su Atleta di Anja 2015 lo entrena durante algun dia bou guia di algun expertonan cu ta traha den servicio di e Kegel Training Center.
ORANJESTAD, Aruba - 2 di augustus, 2016: E hoben prospecto den e deporte di tennis, Kayla Solognier recientemente a biaha pa e pais di El Salvador unda e lo hunga e torneo JITIC U-14. E hoben Solognier ta e unico tenista cu lo representa Aruba den e torneo aki. Algun siman atras, Kayla Solognier a atende un clinica di tennis na Merca cerca e conocido entrenador Arubano residencia na Florida, Mark van Romondt esaki como preparacion pa e torneo di JITIC U14. E torneo lo ta di 30 di juli pa cu 6 di augustus y hunto cu Kayla a biaha tambe coach Jonathan Goitia.


text:
ORANJESTAD – Awe diaranson 22 di juni ta conmemora cu 90 aña pasa a cuminsa desalina awa na Aruba y cu 30 aña pasa WEB Aruba a bira un NV di gobierno. WEB a refleha riba desaroyo y logro di e compania vital pa nos isla. Locual ta resalta ta cu mayoria cambio drastico na WEB a tuma lugar den e ultimo 16 añanan. Sinembargo, WEB semper a conoce desaroyonan cu pa nan tempo tawata impactante y a lidera e caminda pa futuro. E desafionan financiero actual a consecuencia di aumento drastico di Heavy Fuel Oil, no ta permiti WEB pa celebra esaki na grandi cu comunidad. E compania ta informa cu mas bien lo contribui cu donacion y educacion, pa asina e aniversario no pasa sin su debido atencion. E base di mayoria cambio ta forma e necesidad di WEB pa produci mas confiabel, pagabel, sostenibel posibel, cu e vision di opera mas limpi, mas berde y liber di Heavy Fuel Oil.
HISTORIA
Riba 22 di juni 1932, LandsWaterVoorziening oficialmente a pone den operacion e prome planta di awa cu un capacidad di 200 m3 pa dia, mas 2 tanki na Balashi. Awendia nos plantanan di awa tin un capacidad di 48.000 m3 pa dia, tin 6 tanki di awa riba tereno di WEB y 7 rond di nos isla. Dia 22 di juni ta conmemora tambe cu 64 aña pasa Aruba su Water- en Energiebedrijf a produci e prome megawattnan pa e isla y awendia ta produci un averahe maximo di 147 Megawatt peak pa dia.
CAMBIO
Durante e 90 añanan di desalinacion di awa, a pasa den hopi cambio. Despues di e traspaso di Landswatervoorzieningsdienst, LWVD, na 1956 den WaterVoorzieningsDienst, WVD, cu tawata departamentonan di gobierno di Aruba y e construccion di un planta nobo na 1958, a keda inverti placa den unidadnan nobo pa hisa e capacidad di produccion di awa y coriente. Den e periodo despues te cu 1984 a cambia pa e tecnologia di evaporacion Multi Stage Flash y na aña 2008 a introduci e tecnica mas eficiente, esta SeaWater Reverse Osmosis (SWRO).
Riba tereno di energia, WEB no a keda atras. Na 1958 a inicia e produccion segun e sistema integra di boiler y turbina di vapor. Mientrastanto a bin cambio den e status huridico di e compania. Na 1961 Watervoorzieningsdienst a bira Water- en Energiebedrijf (WEB) y na 1992 Gobierno di Aruba a privatisa e servicio den WEB Aruba NV cu Gobierno di Aruba como unico accionista.
DESAROYO PA EFICIENCIA Y SOSTENIBILIDAD
E desaroyo pa hisa eficiencia den curso di tempo a continua. Pa motibo di e prijs haltisimo di combustibel (cu awor atrobe ta e caso), na 2006 a introduci e prome motornan RECIP (reciprocating engine) pa produccion di energia. Entretanto bou di poblacion e conscientisacion pa cu medio ambiente a crece. E combinacion di eficiencia y e importancia pa preserva medio ambiente a pone cu na 2009 a introduci energia sostenibel, en particular energia di biento cu Windpark Vader Piet.
Pa cumpli cu su vision di yega na un operacion mas limpi, mas berde y liber di heavy fuel oil, WEB Aruba a sigui enfoca riba proyectonan pa introduci mas energia sostenibel. Den e cuadro aki, energia solar a haci su entrada desde 2015. Por conclui cu durante 90 aña LWV, WVD y WEB Aruba NV a adapta constantemente na cambionan.
Na momento cu energia solar a haci su entrada, WEB a reemplaza e ultimo evaporadornan MSF cu unidadnan mobil di SWRO. Cu esaki a tuma despedida di e tecnica di produccion termico y a bay completamente over riba e tecnica di SWRO.
Na 2016 y añanan despues, WEB a introduci su Aruba Renewable Energy Strategy pa por logra 50% di energia renovabel na 2030. Como parti di e strategia aki, WEB ta den preparacion pa introduci gas natural como un combustibel di transicion. Tambe WEB a optimalisa automatisacion di su sistemanan operacional door cu operacion a bira mas complica cu introduccion di diferente fuente di energia. Ademas a inicia diferente proyecto pa explora e opcionnan pa almacena energia.
Na 2020 WEB a introduci un tarifa special di Awg. 5.50 pa m3 pa contribui na sector agricola di Aruba. Despues e pandemia a haci su entrada, pero WEB no a sinta keto. A traha duro pa finalisa e di cuater planta RECIP y e laboratorio nobo cu ta ofrece mas y mihor posibilidad pa test calidad di awa. Na momento cu planta RECIP IV bay den operacion oficialmente e aña aki, lo continua e proceso di desmantelacion di e boilernan, cu pa decadanan a sa di genera energia pa nos isla. Ademas a inicia e proyecto pa upgrade WEB su red di distribucion di awa y renoba y expande su tankinan di awa rond nos isla. Otro proyecto ta esun di introduccion di meter di awa prepago cual actualmente ta den su fase piloto.
FUTURO
Si realmente kier limita emision di CO2, WEB lo mester reemplasa e Heavy Fuel Oil cu gas natural. Uzando gas natural, e compania lo por reduci emision di CO2 cu 30 pa 60%, cual lo yuda Aruba cumpli cu acuerdonan internacional pa combati calentamento global.
Un otro reto grandi lo ta pa amplia e parti di energia sostenibel. Pa parkenan nobo di molina di biento y panelnan solar, lo mester tin tereno disponibel y esey tin su retonan. Riba tereno di produccion di awa, ta bira mas y mas importante con no solamente WEB, pero tambe otro gruponan y comunidad completo ta bay om cu awa. E hecho cu ainda no tin un ley di awa na Aruba no ta motibo pa keda sin trata nos awa na un manera adecuado y uz’e conscientemente.
GRADICIMENTO
Cu esaki WEB kier a duna un refleho di logro y desaroyonan durante e 9 decadanan tras di lomba. Na mes momento, WEB ta haci uzo di e oportunidad di gradici pueblo di Aruba en general, tur su partner y penshonadonan en particular, pa nan sosten y aporte. Tambe un DANKI inmenso na staff y empleadonan di WEB pa nan dedicacion y motivacion pa tur dia di nobo ofrece bon servicio na clientenan y suministra awa di calidad halto y coriente confiabel.
ORANJESTAD – Oficina di turismo a informa diabierna atardi cu Aruba ta elimina seguro obligatorio de Covid-19 pa bishitantenan. Nan a recorda cu na juli 2020, Aruba a habri su frontera bek pa bishitantenan di Estados Unidos y a inicia cu e Aruba Visitors Insurance. Esaki tawata un innovacion den medio di pandemia, cu a wordo sigui despues pa otro destinonan. E seguro aki tawata obligatorio pa tur bishitante y di e forma aki a sigura cu tur caso di turista cu a test positivo durante nan estadia por a conta entre otro riba cobertura di acomodacion pa isola, transporte, test di covid y gastonan di dokter, hospital y ICU.
ORANJESTAD – Sindicato di maestro SIMAR ta considera e anuncio di aumento di tarifa di WEB como un baño di awa friu, y a manda nan preocupacion pa prome minister Evelyn Wever Croes diahuebs atardi mes. Den e carta nan ta splica nan preocupacion y desaprobacion di e loke a sosode. E noticia pa miembronan di e sindicato, a bin como un sorpresa total, y cu ta haci nan situacion financiero aun mas fastioso, banda di e recorte salarial. A comparti cu varios miembro ainda tin problema tur luna pa cera placa pa por cubri nan gastonan. Ademas nan tin duda ainda cu enberdad luna di juli 2022 lo nan haya e recuperacion manera priminti di e 5% di salario. “Nos ta en espera ainda di e decision definitivo di e recuperacion di 5% di salario” e presidente di sindicato ta bisa. A recorda cu awa ta un necesidad basico y primario y cu esaki lo aumenta e problemanan social den enseñansa. Acerca a bin e problema di luna di mei y juli di aumento drastico di gasoline, cu ta limita e mobilidad di varios miembro.
ORANJESTAD – Ministerio Publico ta habri desde diabierna prome di juli 2022 normalmente desde 08.00 or di mainta. Asina vocero di e departamento, Ann Angela a bisa diahuebs. Manera ta conoci e departamento tambe a cera diaranson debi na e menasa di mal tempo. Tur afspraak pa busca e carta di buena conducta (vog) a wordo posponi pa diamars 5 di juli 2022. Por mantene e orario riba bo invitacion.
Si bo ta rabia cu ayera ‘nada’ no a pasa, y cu bo a gasta boshi placa cumpra yen di cos extra ‘pornada’, pensa cu awe e headline por tabata diferente. E por tabata “Islanan ABC destrosa pa tormenta Bonnie, hopi destruccion, famianan perdi, etc etc”. Awe bo ta lanta, contento cu bo propiedad ta unda e ta ainda, y cu bo tin un dia mas pa biba. E placa cu bo a gasta ayera, ta nada, compara cu loke bo por ta tin na gasto extra awe, si e mal tempo a pasa manera cu e tabata poni pa pasa. Un colega di prensa na Corsou ayera ainda ta conta con Thomas (un rabo) a lague cu 30 mil na gasto. Awor porta bo a gasta algun shen florin, (cu ta hopi, pero bo mester relativ’e si). Considera ayera un bon training. Corda semper, miho bon prepara, y alerta, cu trankil y sorprendi pa un mal tempo cu ta lagabo cu mas debe (cu bo tin caba) cu nunca. Y porta bo no ta un creente, pero algo a bolbe pone cu nos a scapa di loke por tabata un disaster natural. Be grateful, and move on! Scirbi pa Tito Laclé.
ORANJESTAD - Meteo a di informa cu e peor di e mal tempo ta mustra di ta tras di lomba, sin causa daño mayor na Aruba. E mal tempo a pasa basta leew di nos, 90 km zuid di Aruba. Ya pa 11or pm diaranson anochi National Hurricane Center a kita e status di Aruba di tropical storm warning. “Nos lo sigi monitor pa mira si un “rabo” por causa molester” prome minister Evelyn Wever Croes a bisa diaranson anochi laat.


text:
Korsou
Cft: “Recuperacion presupuestario fragil di Corsou na 2022 y 2023; mester controla e gastonan”
Economia di Corsou ta mustra un recuperacion considerabel for di den e di dos mita di 2021. Corsou mester probecha di e periodo di recuperacion aki pa pone su presupuesto structuralmente na ordo y al respecto mester controla e gastonan. Den combersacionnan reciente Colegio di Supervision Financiero di Corsou y Sint Maarten (Cft) a urgi Gobierno di Corsou pa haci esey. Corsou ta reduciendo su deficitnan presupuestario plurianualmente, tambe danki na e progreso den cobramento di impuesto, pero e retonan ta sigui ta grandi. Rond mundo tin un inflacion significativo, y interupcion continuo den e cadena logistico por eherce presion riba e recuperacion. Reduccion di e debe publico na un nivel aceptabel tambe ta sigui ta un tarea inmenso. Ademas, ta necesario pa implementa reforma pa garantisa sostenibilidad di e sistema di cuido y seguridad social pa futuro. Aunke Corsou ta realisando entrada fiscal mas halto, control di gasto y reforma ta keda di gran importancia.
Pa e aña aki Banco Central di Corsou y Sint Maarten ta calcula un crecemento economico real di 5,2 porciento. FMI ta calcula e crecemento economico na 2022 na 6,5 porciento. E expectativa ta cu inflacion lo sigui aumenta na 2022 te surpasa 6 porciento. Economia lo yega atrobe na e nivel di prome cu pandemia na 2022-2023.
Hopi aña di recesion economico y un debe publico creciente a empeora finansa publico fuertemente. Actualmente debe publico di Corsou ta ascende na ANG 4.300 miyon (esey ta 84 porciento di e PIB). Corsou ta para dilanti di un gran reto pa reduci e debe publico y hib’e na un nivel sostenibel mas lihe posibel. Un combinacion di reforma fo’i den e Pakete di Medida (Landspakket), maneho presupuestario stricto, disciplina presupuestario rigido y reduccion structural di e gastonan di sector publico, cuido y seguridad social lo mester garantisa un reduccion di e debe publico.
Presupuesto di 2022 y 2023
Corsou ta trahando riba un modificacion di e presupuesto pa medio di cual lo reduci e deficit den servicio ordinario te na ANG 123 miyon (2,3 porciento di e PIB) na 2022 y lo realisa surplus for di 2023. E surplusnan for di 2023 ta di importancia, pasobra cu nan lo por cuminsa cu amortisacion di e debe. Tanto e deficit ahusta pa 2022, di ANG 123 miyon, como e surplus previsto di ANG 8 miyon (0,2 porciento di e PIB) na 2023 ta keda fragil. Tambe, en bista di e caracter structural insigur di e entradanan fiscal, cu actualmente ta mas halto, y e retonan den cuido y seguridad social, control di gasto, entre otro riba gasto di personal (overtime) y bien y servicio, ta sigui ta di gran importancia. Corsou mester limita medida incidental cu ta conduci na perdemento di entrada, manera compensacion di e prijsnan di combustibel, lo mas posibel den tempo of adopta medida compensatorio pa esey. Tambe lo mester tuma cu gran urgencia medida pa aumenta entrada, manera introduccion di e cuota di licencia pa proveedonan di wega di suerte.


text:
KRALENDIJK- Resientemente, Qredits huntu ku Fundashon Forma a otorgá 9 sertifikado na e kursistanan ku a finalisá e kurso Skol pa Empresario (‘Ondernemersschool’).
Ku un sintimentu di alegria i orguyo e 9 kursistanan a risibí nan sertifikado. E biaha aki a selebrá e ortogashon di sertifikado den un esfera ameno ku un grupo mas chikí ku kustumber. Dilanti di e dosentenan e kursistanan a wòrdu apoyá pa nan logro i enkurashá pa sigui ku nan metanan pa asina garantisá éksito di nan empresa riba término largu.
Esaki tabata ya kaba e di 7 edishon di ’Ondernemersschool’ na Boneiru, kaminda 9 kursista a logra finalisá e kurso.


text: Diahuebs ultimo Minister Endy Croes a ricibi bishita di representantenan di Universidad di Aruba. Den un encuentro ameno a haci entrega oficial di e relato anual di aña 2021 na e mandatario di Enseñansa. E relato ta duna e cuenta anual audita cu ta duna un bishita di e situacion financiero di aña 2021. Alabes ta haya un bista di e proposito y direccion di e Universidad, resumen di e logronan y retonan di tanto e staf como tambe di e alumnonna den e ultimo aña. Tambe ta haya un bista di e aña venidero como tambe di introduccion di programanan di master’s nobo. Den e relato ta duna informacion di entre otro; estadistica di studiante, programanan di estudio, trabou di investigacion y servicio na comunidad. Banda di e puntonan aki ta haya e mision, vision y balornan di Universudad di Aruba. E relato anual ta disponibel riba e website di Universidad di Aruba.


text:
‘El Mundo’ tambe un kompania rekonose dor di ROA CN.
'El Mundo' tambe un kompania rekonose dor di ROA CN.
ROA CN ta ofresé kordinashon i bon sinkronisashon entre enseñansa profeshonal na Boneiru, Saba i Sint Eustatius i komersio, industria i sektor priva riba e islanan.
ROA CN ta soru pa rekonosementu di 'leerbedrijf', i ta duna tayer i entrenamentu na 'leermeester'.
El Mundo restaurant no solamente a selebra su prome lustro, pero tambe a bira un kompania rekonose pa guia, instrui i evalua e siguiente studiante nan di mbo: Horeca Assistent nivo 1, gastheer/-vrouw nivo 2 i 3, koki nivo 2 i 3.
Un bon leerbedrijf ta di sumo importansia pa e merkado laboral di mañan. Pasobra sinamentu ta sosede na skol i den praktika. Trespasa konesementu i eksperensia pa hende hoben ta un tarea di un leerbedrijf. Ta entrena studiantenan di mbo den leerbedrijf rekonose, pa nan futuro profeshon. El Mundo su direktor, Sr. Oliverio van Zuiden tambe ta kla pa guia studiantenan na un manera responsabel durante di nan stazje, e lo bai yuda nan ku desaroyo di kompetensia i ta yuda nan hanja nan kaminda den e sektor.
Riba e potret entrega di e rekonosementu drpd: Direktor di ROA CN Elyane Paul-Nicolaas, Direktor di El Mundo Oliviero van Zuiden, Adviseur di ROA CN Charmaine Alberto i Elisabeth George


text:
Diadomingo marduga patruya atento a duna chauffeur di un vitz señal pa para den Santa Cruz ora a capta movecion sospechoso den e auto. Tabatin 3 pa 4 persona den e auto, y aki e chauffeur a subi su velocidad y a sigui su tras te den Jan Fleming, un caminda conoci pa Polis.
E sospechosonan a baha for di auto, dos a keda atras y e otronan a core bay direccion di e cas. Polis a wanta e dosnan y a cuminsa tuma datos, papiando papiamento a purba na burla di Polis bisa cu e no tin identificacion y duna nomber falso. No a keda nada otro di detene e hoben. Polisnan a listra den e auto y asina confisca e vitz.


text:
Kralendijk- Ayera nochi, 12 mart 2021, e Centro di Reskate (RCC) di Warda Kosta a hanja un jamada via de VHF 16 di un barku di bela ku a enkontra problema banda di Boneiru.
E RCC inmediatamente a manda e avion Dash di Warda Kosta pa bai investiga kiko ta pasando. Na jegada di e Dash e la enkontra e barku noord di LAC baai unda e la dal kontra di baranka. Tat in un persona na tera i tres persona ahind riba e barku.
RCC a avisa polis i marechaussee di e situashon anto nan tambe a manda na patruya na e lugar. Tambe a pone e AW- 139 helikopter di Warda Kosta standby pa juda. Esaki no tabata nesesario mas komo ku polis i marechaussee ja tabata tin e situashon bou di kontrol anto tabata judando e personan pa saka nan pertenecia foi riba e barku.
Otro operashon di reskate eksitoso ku ajudo di polis i marechaussee na Boneiru.
Also read:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
KRALENDIJK – Tourism Corporation Bonaire (TCB) a lansa su dokumental di e festival kulinario típiko di Boneiru titulá “Taste of Bonaire”.
E dokumental a keda desaroyá bou di guia di Angelo Domacassé, huntu ku Reksel Engelhart, pa demostrá kon e evento chikitu akí a krese i bira renombrá serka amantenan di bon kuminda na nos isla. E festival kulinario akí a kuminsá mas òf ménos 10 aña pasá i te ku awe e tin e mésun meta: hala atenshon riba e eksperensia kulinario di Boneiru. Atraves di añanan e festival no solamente a bira un tremendo oportunidat pa sali un anochi pa nos hendenan lokal, pero tambe ta atraé hopi bishitante for di mundu henter ku ta en buska di arte i artesania, entretenimentu i spesialmente tremendo i delisioso prestashonnan kulinario.
Pa motibu di e pandemia a posponé e evento, pero TCB ta spera di por organisá e festival akí pronto atrobe. E dokumental ta sirbi pa rekòrdá nos esfuersonan di den pasado i komo motivashon pa futuro. “Mi ta orguyoso di mi koleganan Angelo Domacassé, Helen Mercera- Thode, Evelain Marchena i Rolando Marin ku a hunga un ròl krusial den desaroyo i kresementu di nos evento kulinario, pero tambe den lansamentu di e fantástiko dokumental akí. Nos ta apresiá e dedikashon di nos miembronan di tim relashoná ku realisashon di e tremendo aktividatnan akí ku ta komplementá nos eksperensia turístiko”, segun CEO Miles Mercera.